Universiti Harvard Kantoi Peram 7,000 Mayat Orang

Ramai tidak begitu tahu tentang sejarah kedatangan Inggeris di bumi Amerika. Semua pakat menyangka Inggeris datang dan terus berlaku perang. Hakikatnya tidak. Antara tahun 1600 hingga 1750, kuasa-kuasa Eropah terhegeh-hegeh ingin ke Alam Baru (New World) iaitu bumi Amerika. Katanya tanah situ sangat besar dengan sumber tidak terhingga. Jadi Inggeris dan Perancis paling ke hadapan. Apabila Inggeris datang, mereka cepat menjalinkan hubungan dengan Persekutuan Iroquois, yakni sebuah gagasan pribumi Amerika. Pakatan Inggeris-Iroquois berjaya memusnahkan cita-cita awal Perancis untuk menduduki bumi Amerika.

Inggeris menang perang dan terus mengambil semua tanah di bahagian timur Sungai Mississippi. Kaum pribumi tiada masalah memberi. Mereka menyangka pakatan tersebut sudah cukup untuk mengakhiri cita-cita bangsa-bangsa Eropah. Masalahnya, pakatan ini hanya menangguhkan penjajahan sahaja. Tidak lama kemudian, kaum pribumi mula bercakaran antara satu sama lain dan kemudian dibedil bangsa-bangsa Eropah, termasuk Inggeris sendiri (National Geographic, n.d.). Maka pendudukan Inggeris di bumi Amerika berjaya ikut peringkat. Bukan sekali gus.

Sampai satu masa, koloni Inggeris sendiri naik menyampah dengan kerenah Inggeris (sudah menjadi British). Maka mereka berperang dan Amerika Syarikat diisytihar merdeka.

Benda Yang Sudah Tidak Sudah

Satu saja masalah Amerika Syarikat. Rakyatnya bersatu secara populasi. Namun dari segi bangsa dan budaya, banyak benda perlu dilakukan. Dendam terlalu pekat terbuku dalam jiwa negara. Sistem perhambaan sudah berakhir. Tetapi ketidakadilan undang-undang pada minoriti masih ada. Kata kaum pribumi diberi hak kebudayaan. Tetapi baru-baru ini, Universiti Harvard sendiri didapati masih menyimpan 7,000 mayat warga pribumi.

Terlalu banyak “kata” dan “tetapi”. Itu masalahnya.

Untuk pengetahuan semua, Kongres Amerika Syarikat meluluskan Akta Perlindungan dan Pemeliharaan Makam Pribumi Amerika (NAGPRA). Sesudah lulus, Presiden George H.W. Bush terus menandatangani NAGPRA sebagai undang-undang persekutuan. Dibawah akta ini, kaum pribumi mendapat hak mutlak bagi setiap 1) barangan kebudayaan, 2) mayat-mayat pribumi dan 3) kubur sedia ada dan masa akan datang. Dengan kata mudah, NAGPRA menjaminkan yang semua mayat pribumi akan diserahkan kepada suku masing-masing.

Sekadar bercerita. Pada tahun 1940, sepasang suami isteri menemui sebuah mumia dalam Gua Spirit. Mumia 9,400 tahun ini disimpan untuk kajian. Namun beberapa dekad kemudian, mumia ini disahkan nenek moyang warga pribumi sedia ada. Jadi kerajaan Amerika Syarikat wajib menyerahkan mumia ini dibawah NAGPRA. Warga pribumi mengemukakan saman terhadap kerajaan – dan menang. Mumia ini dikebumikan ikut adat istiadat tempatan Suku Paiute-Shoshone (Callaway, 2016).

Kalau mumia 9,400 tahun dituntut warga pribumi, agak-agak apa rasanya akan jadi pada Universiti Harvard? Kerajaan Amerika Syarikat pun kalah saman tau!

Kesalahan Universiti Harvard

Pada tahun 2021, Universiti Harvard menubuhkan sebuah jawatankuasa khas tentang hal koleksi muzium dan mayat manusia disimpan universiti (Chang, 2022). Selepas lebih setahun menyiasat, jawatankuasa ini akhirnya menyerahkan laporan. Pihak media pantas buat kerja, mendedahkan isi laporan untuk sensasi umum. Punca sensasi bukan kerana tulisan pihak media. Sebaliknya isi kandungan media itu yang menimbulkan rasa amarah.

Dalam tempoh 32 tahun, Universiti Harvard didapati menyimpan 10,000 mayat warga pribumi. Ikut undang-undang, perbuatan ini salah di sisi undang-undang persekutuan. Namun tiada apa yang berlaku pada Universiti Harvard. Life goes on katakan. Ibarat menyapu garam pada luka, pihak pengurusan tahu pasal hal ini. Kalau mereka tidak tahu, masakan mereka akan pulangkan 3,000 mayat antara tahun 1990 hingga 2022. 3,000 mayat sudah dikembalikan. 7,000 berbaki, diperam tanpa mengambil kira perasaan atau piawaian etika mahupun moral.

Maka jawatankuasa terbabit menggesa Universiti Harvard cepat buat kerja dan ikut undang-undang NAGPRA. Universiti Harvard pula menyatakan kekesalan mereka – bukan pasal simpan 7,000 mayat. Mereka kesal terhadap jawatankuasa ini kerana dedahkan “laporan yang tidak lengkap” (Brockell, 2022). Pelik – bukan peram mayat yang salah. Dedahkan pasal peraman ini yang salah.

RUJUKAN:

Brockell, G. (2022, Jun 2). Harvard has remains of 7,000 Native Americans and enslaved people, leaked report says. The Washington Post.

Callaway, E. (2016). Ancient genome delivers ‘Spirit Cave Mummy’ to US tribe. Nature. 540 (7632): 178-179.

Chang, C. (202, Jun 1). Harvard Holds Human Remains of 19 Likely Enslaved Individuals, Thousands of Native Americans, Draft Report Says. The Crimson.

National Geographic. (n.d.). Native Americans in Colonial America.


Mari Menafsir Lagu “Tanya Sama Itu Hud Hud” – M Nasir

Bagi al-Faqir, lagu ini merupakan sebuah lagu yang menceritakan “Rukun Agama”. Jika dirujuk di dalam Kitab Hadis Arbain Imam Nawawi, pada hadis kedua, kita akan mengetahui apa itu “Rukun Agama”. Rukun agama adalah Iman (Akidah), Islam (Fiqh) dan Ihsan (Tasawwuf). Lagu ini menggarapkan kesemua hal ini dalam satu jalan cerita yang zahirnya kelihatan tidak berkesinambungan antara satu sama lain.

73 PINTU, 73 JALAN, YANG SAMPAI HANYA SATU JALAN.
(Mafhum hadis, umat Islam berpecah kepada 73 aliran Mazhab Akidah. Yang benar hanya satu iaitu Ahlus Sunnah Wal Jamaah)

RIBU-RIBU MARGASATUA MENCARI RAJA SI MURAQ. YANG SAMPAI HANYA 30. 30.
(Ini merupakan syair sufi lama Parsi karangan Fariduddin al-Attar Naisaburi dalam kitabnya “Mantiq at-Tayr” yang mengisahkan tentang Margasatua menempuh 7 Gunung Tasawwuf iaitu Ammarah, Lawwamah, Mulhamah, Muthmainnah, Radhiyyah, Mardhiyyah dan Kamil)

UUH… SANG ALGOJO… UUH… NANTI DULU
(Ya Izrael, sebelum mati aku ingin mencari ilmu Fardhu Ain bagi melengkapkan Rukun Agama)

LIHAT DUNIA DARI MATA BURUNG ATAU LIHAT DARI DALAM TEMPURUNG. YANG MANA SATU ENGKAU PILIH.
(Pilihan sama ada nak “Terbang” mencari ilmu bagi mendapat pandangan yang luas atau “Terperap” malas mengaji hingga terus hidup jahil)

DALAM KALUT ADA PERATURAN, PERATURAN CIPTA KEKALUTAN. DIMANA PULA KAU BERDIRI. DISINI.
(Manusia jahil dahulu hidup tak tersusun, maka diwahyukan Hukum-Hakam Syariat/Fiqh bagi mengurus kehidupan. Namun kini kita hidup di zaman orang mencipta pergaduhan melalui putar belit ilmu Fiqh hingga isu-isu Khilaf Furuiyyah yang telah diselesaikan ratusan tahun dulu diperdebat semula – dek kerana munculnya golongan La Mazhabiyyah/Tolak Mazhab atau Talfiq Mazhab/Campur Aduk Mazhab)

BERIKANKU KESEMPATAN AKHIR INI, UNTUK MENYATAKAN KALIMAH SEBENAR. BERIKANKU KESEMPATAN INI. LAI LAI LAI LAI LAI LAI LAI…
(Sebelum mati, marilah sempurnakan Rukun Agama bermanhajkan Kalimah La ilaha ilallah, Muhammad Rasulullah)

TANYA SAMA ITU HUD-HUD
(Hud-Hud memimpin Margasatua bertemu “Raja Si Muraq”. Kenapa Hud-Hud? Kerana Hud-Hud lah yang mampu mengesan kekufuran Ratu Saba’ hingga menyebabkan akhirnya Nabi Sulaiman Talkinkan Syahadah. Sesungguhnya kemampuan Hud-Hud mengenal Haq dan Batil ini adalah kerana ia sebenarnya Arifbillah. Maka bertanyalah kepada Arifbillah tentang Makrifah)

LANG MENSILANG, KUI MENSIKUI
(Ini merupakan perkataan Cina yang bermaksud “Orang pun bukan, Hantu pun bukan”. “Hud-Hud” yang Arifbillah ini menjelaskan bahawa sifat Tuhan itu bukan berjisim seperti manusia dan bukan hanya khayalan seperti hantu. Maka ternafilah iktikad Mujasimmah yang me-Tasybih-kan Tuhan dan iktikad Muktazilah yang Me-Ta’thil-kan Tuhan)

KERANA DIA YANG TERBANGKAN AKU KE MARI
(Kisah Hud-Hud yang Mursyid ini membawaku mengenal Tuhan)


Apabila Ahli Arkeologi Menyiasat Kes Pembunμhan Purba

Benua Eropah berjaya membangunkan sebuah bangsa beridentiti yang maju. Pencapaian hari ini walau bagaimanapun bergelumangan dengan sejarah yang sangat gelap. Barangkali inilah benua paling gelap sejarahnya dalam dunia.

Tengok Sweden sebagai contoh jelas. Lebuh Raya E4 menghubungkan ibu negara Stockholm dengan bandar Norrkoping. Dari situ, Lebuh Raya E22 membawa terus ke Sandy Borg. Perjalanan mengambil masa lima jam yang penuh dengan keindahan bumi Sweden. Tetapi sampai saja di Sandy Borg, ada kenangan kelam yang takkan mungkin dilupakan.

Di sinilah sekumpulan pakar arkeologi terjumpa lμbαηg yang penuh dengan barang bernilai daripada zaman purba (Alfsdotter, et al., 2018).

Tidak lama kemudian, pasukan daripada Muzium Kalmar datang menjalankan kajian. Alangkah terkejutnya mereka selepas terjumpa mαyαt seorang remaja. Tempurung kepalanya didapati berada dalam keadaan terpisαh dua.

Dalam masa beberapa tahun, sebanyak 26 jasad – dewasa dan kanak-kanak – dikeluarkan daripada bumi ini (Daley, 2018). Hasil siasatan mendapati semua pergi buat selamanya pada hari yang sama. Seorang warga emas dipμκμl teruk. Ada remaja lain dipαηcμηg. Memang teruk.

Banyak benda bermain dalam fikiran sekarang. Cuba tengok juga ciri-ciri mαηgsα itu sendiri. Semuanya adalah lelaki. Jadi sekarang banyak benda bermain dalam fikiran.

Situasi menggambarkan kedatangan satu pihak yang kemudian membαsmikαη setiap lelaki dalam kalangan mereka. Perempuan pula barangkali dibawa menjadi hαmbα. Itu kalau betul mereka terkena serαηgαη mμsμh. Tetapi saintis yakin, ini bukan serαηgαη mμsμh. Kejadian berlaku secara tidak berstruktur.

Pertama sekali, penempatan ini bukan sama sekali sebuah kampung miskin. Mereka menyimpan cincin, kerongsang dan syiling bernilai. Mereka mesti hidup dalam keadaan sentiasa berwaspada. Tetapi entah bagaimana, lelaki tμmbαηg dan perempuan hilang. Dan semua kelihatan tidak sempat untuk mempertahan diri.

Kedua pula, fikir balik – kalau betul mμsμh datang, mesti mereka tahu pasal rizab emas di sini. Kalau mereka tahu, mustahil mereka akan tinggalkan tanpa ambil emas tersebut.

Penat lelah datang, alih-alih tinggalkan saja. Tidak masuk akal.

Kerunsingan Saintis Yang Berterusan

Sesetengah persoalan kadangkala tiada jawapan pun. Tetapi tugas saintis adalah untuk mencari jawapan sebaik mungkin. Mereka berjaya mengenal pasti jenis seηjαtα yang digunakan untuk menyerαηg mαηgsα, iaitu tumpul (seperti tukul) dan tαjαm (pedαηg).

Hampir semua serαηgαη dihala daripada atas dan belakang. Melihat keadaan ini, saintis tidak begitu yakin yang mereka mαti diserαηg mμsμh.

Ada satu kemungkinan di sini. Satu ini saja, itupun sekadar andaian tanpa sandaran bukti. Penempatan ini sebenarnya menjadi kaya hasil daripada hubungan bersama Empayar Rom. Pada tahun kejadian, empayar ini sudah tidak lagi agung seperti dulu.

Migrasi Jerman di bahagian Barat melemahkan struktur kepimpinan Rom. Jadi apabila Rom tidak lagi memainkan peranan di sini, Sandy Borg terdedah pada pihak asing yang akhirnya bertindak menggαηαs bermula dari dalam.

Dan mereka meninggalkan Sandy Borg tanpa emas mungkin kerana 1) mereka tidak tahu lokasi simpanan dan 2) mereka tidak mahu ada kena mengena dengan “emas Rom”.

Apa-apa pun, kejadian di Sandy Borg adalah satu pembμημhan besar-besaran. Walaupun sudah berkurun lamanya, pihak arkeologi masih gigih mencari faktor dan punca.

Setakat ini mereka masih belum mengenal pasti apa-apa yang bersandaran dengan bukti. Dan semua yang pergi buat selamanya pada hari kejadian takkan sesekali diberi pengadilan… melainkan jika pengadilan itu sendiri berlaku secara tidak bertulis.

RUJUKAN:

Alfsdotter, C., et al. (2018). A moment frozen in time: Evidence of a late fifth century (ditapiskan) at Sandby Borg. Antiquity. 92 (362): 421-436.

Daley, J. (2018, Mei 2). 1,500-Year-Old (ditapiskan) Unearthed in Sweden. The Smithsonian Magazine.


Saintis Jumpa Spesis Manusia Purba Persis Orang Saiya!

Selalunya bila sebut manusia berekor, kita hanya membayangkan orang Saiya dalam cerita Dragon Ball. Dalam siri anime tersebut, ekor yang dimiliki mereka membolehkannya bertukar kepada monyet jadian sekaligus bentuk mereka yang paling hebat. Siapa sangka, rupa-rupanya ada versi dunia sebenar orang Saiya menerusi pendedahan ahli paleoantropologi British, John Bennett.

Semua spesies mamalia mempunyai ekor pada satu ketika dalam tumbesaran mereka termasuk manusia. Semasa di peringkat embrio, manusia mempunyai ekor selama empat minggu sebelum ia diserap dalam badan fetus yang semakin membesar. Yang tinggal cuma tulang koksiks atau tulang tongkeng. Ia tidak lagi berfungsi sebagai penyokong keseimbangan dan pergerakan tetapi masih memainkan peranan sebagai titik penyambung untuk otot-otot.

Tetapi penemuan yang dibuat sekumpulan saintis di sebuah gua di Siberia, Rusia pada April tahun lepas memaksa komuniti saintifik memikirkan semula tentang hal ini. Antara artifak yang ditemui ialah serpihan tulang pelvik, tulang koksiks, femur dan fragmen rahang bawah. Pada awalnya, para saintis menyangka tulang-tulang ini milik Homo sapiens 50,000 tahun lalu berdasarkan bukti arkeologi manusia moden terawal sudah menghuni kawasan berkenaan dalam tempoh dinyatakan.

Bagaimanapun, analisis DNA mendapati serpihan-serpihan tulang itu milik sejenis spesies manusia unik yang dikenali sebagai Homo apriliensis. Spesies manusia baru itu dikatakan mempunyai ekor kecil tapi masih boleh dilihat. Menurut Bennett, ini merupakan contoh saki-baki ciri biologi yang dibawa sesebuah spesies yang telah hilang semua atau kebanyakan fungsi asalnya menerusi evolusi.

Tambahnya, walaupun ciri sebegini kelihatan seperti tiada fungsi, struktur saki seperti ekor boleh mengekalkan sedikit fungsi atau beradaptasi dengan fungsi baru untuk badan. Dalam kes Homo apriliensis, ekor berkenaan terus wujud di luar dan kekal bersama si bayi walaupun selepas kelahiran.

Ketika ini, kajian berkenaan spesies manusia baru ini masih lagi di peringkat awal. Tetapi kajian sedang giat dijalankan oleh sekumpulan sains dari pelbagai disiplin bagi menentukan bagaimana spesies manusia ini boleh pupus.

RUJUKAN:

Gillan, J. (2021). New Human Ancestor Species Discovered… And it had a Tail!. Ancient-Origins.


Tahukah Anda Bahawa Negara Kita Hampir Memilih AK-47 Sebagai Senjata?

“These
rifles were chosen by us because it complies with our requirement, it meant for
us to carry out our mission well and to guarantee us that we could come back
and fight another day. I choose them so that my men could fight, for them to
survive the fight while you choose yours for your bloody wallet.”

– Anonymous –

Satu ketika dahulu ada unit tentera
kita hampir-hampir dibekalkan dengan raifal tempur AK47 terpakai stok pukal
dari negara bekas kesatuan Soviet.

Ini bukan kehendak unit, tetapi merupakan wahyu VIP atasan pembuat keputusan yang terdiri daripada kementerian tertentu dan juga beberapa petinggi tentera ketika itu. Tidak perlu saya sebutkan nama atau unit mana, anda boleh cari sendiri dan jika tahu tidak perlu nyatakan siapa, cukup dulu simpan dalam hati.

Hal ini terjadi bukan pada zaman sekarang tetapi zaman apabila unit ini mula mencari raifal tempur baharu bagi menggantikan raifal HK33 dan M16 yang mereka gunakan ketika itu. Mereka mendapati terdapat keperluan untuk menggantikan raifal sedia ada dengan raifal tempur baharu yang lebih sesuai dengan keperluan operasi.

Selepas mengambil kira pengalaman dan pendapat daripada kalangan anggota dan pegawai dalam unit itu, M4 menjadi pilihan akhir setelah diperkenankan dan telah menjalani siri ujian yang ketat berdasarkan standard yang ditetapkan oleh unit tersebut. Seterusnya, kertas kerja disiapkan dan dihantar untuk perolehan.

Sebaik sahaja kertas kerja tersebut sampai kepada pihak kementerian, terdapat kejutan yang benar-benar membuatkan pegawai-pegawai unit tersebut berang. Kertas kerja asal mereka telah diubah suai daripada raifal M4 kepada AK47 dan hal ini jelas bertentangan dengan kehendak unit.

Unit tersebut berkeras untuk tidak bersetuju dengan perubahan yang dibuat dan mereka membawa perkara ini ke pihak atasan untuk dibincangkan. Mereka membentangkan kertas kerja asal yang jelas menunjukkan bahawa mereka sekalipun tidak pernah pasang niat untuk gantikan raifal mereka dengan ketetapan wahyu VIP itu. Mereka lawan habis-habisan.

Akhirnya, unit tersebut menerima sejumlah raifal tempur M4 dengan ciri-ciri kegunaan pasukan khas lantas menidakkan wahyu VIP tersebut dan menyebabkan kemarahan dalam kalangan pembekal dan orang-orang tertentu yang berkepentingan.

Sehingga hari ini mereka masih setia dengan M4 dan sedang unit-unit lain tercari-cari raifal standard untuk mereka gunakan, mereka sudah selangkah maju dengan raifal terbaharu.

Katakanlah jika diterima juga AK47 sebagai raifal mereka, saya pasti kita akan jadi bahan gelak kebanyakan orang. Lagi pula AK adalah stok senjata terpakai pukal dan bukan buatan baharu, malah langsung tidak menepati keperluan dan ciri-ciri operasi yang dikehendaki pasukan tersebut.Apa logik yang diberikan pencetus wahyu AK kepada pihak unit pada ketika itu?

Mereka mengatakan bahawa ia murah dan boleh didapati dengan mudah, selain mempunyai pelobi-pelobi yang terdiri daripada kalangan petinggi tentera yang mengusulkannya. Unit tersebut menempelak usul tersebut. Pada wahyu VIP, ia hanya sekadar raifal. Apa sahaja jenama, asalkan boleh menembak. Tidak mereka sangka, pegawai-pegawai unit tersebut membantah keras dengan pendirian bahawa mereka adalah kalangan tentera yang akan menggunakan raifal tersebut dikancah perang, sedangkan kalangan wahyu VIP tersebut senang-lenang tidak menghadap mati. Jadi, apa guna mereka terima usul wahyu sampah itu, melainkan yang bertempur nanti adalah orang-orang penyokong wahyu itu sendiri. Merah muka mereka ditempelak beberapa pegawai junior berkenaan perkara ini.

Kisah ini berlaku sudah lama dahulu. Jalan ceritanya tidak sedikit pun diubah, malah kekal, cuma tidak menyebut nama mereka yang terlibat.

Apa kesimpulan yang saya cuba sampaikan? Keperluan pasukan keselamatan bukan menurut kata akhir VIP tertentu yang cuba membuat keuntungan dengan perolehan alatan tentera. Bukan VIP itu yang akan menggunakan alatan tersebut apabila pecah perang. Oleh itu, pasukan keselamatan perlu tegas dengan melawan habis-habisan wahyu VIP tersebut agar keperluan sebenar pasukan keselamatan dipenuhi dengan betul dan bukan memenuhi kehendak VIP yang ada kaitan dengan pembekal atau kontraktor tertentu. Maka, akhirnya produk mereka tidak menepati keperluan pasukan.

Jika kita tunduk pada wahyu-wahyu VIP atau kata-kata orang tertentu yang sudah tentu tidak akan menggunakan alatan perang itu, maka yang susah nanti adalah pasukan keselamatan sendiri. Saya tahu ramai mengeluh dan risaukan pangkat mereka tergugat. Ramai yang risau akan dihantar ke cold storage disebabkan melawan wahyu VIP, tetapi sekurang-kurangnya anda ada integrity.

Anda tidak beri peluang kepada celaka VIP tersebut untuk membuat keuntungan atas angin. Saya tahu ramai dalam kalangan pegawai dan anggota yang berpendapat sama seperti saya, cuma suara anda terhalang kerana anda masih dalam perkhidmatan, malah khususnya dalam memberikan komentar tidak sepatutnya. Namun, ia tidak menutup langsung jalan untuk memperbaiki keadaan. Melawan perlu dengan cara cerdik dan halus serta disokong berdasarkan fakta.

Kepada penggubal dasar, pegawai tadbir diplomatik dan mereka yang terlibat dengan keputusan akhir perolehan tidak kira daripada kementerian mana, seeloknya bantulah pasukan keselamatan kita. Kepada petinggi-petinggi tentera, jangan berlembut sangat dan mengikut sahaja kehendak pegawai-pegawai awam dan menteri, tidak kiralah dia daripada parti mana. Seharusnya tentera berkeras sedikit, fikirkan anggota dan pegawai bawahan yang akan menyabung nyawa, fikirkan yang terbaik untuk mereka dan bukan untuk kesenangan orang-orang tertentu.Anda baru sahaja membaca sebahagian daripada bab dalam buku Malaysia Military Power II. Berminat nak membaca artikel hebat seperti di atas? Cepat dapatkan buku terbaru kami MMP II yang baru sahaja dilancarkan di nombor  www.wasap.my/60195812791.


Barbarossa Bersaudara & Sayyida al-Hurra – Duri Dalam Daging Kerajaan Eropah

Pada separuh kedua abad ke-15, ia membawa pelbagai perubahan mengejutkan. Constantinople jatuh ke tangan Turki Uthmaniyah. Di Semenanjung Iberia pula, ia kembali menjadi milik kerajaan Kristian menerusi Reconquista mereka. Manakala Christopher Columbus pula secara tidak sengaja sampai di benua Amerika.

Penemuan benua Amerika terutama Amerika Tengah dan Selatan merupakan satu peluang ekonomi baru bagi kuasa-kuasa Eropah. Tetapi perkembangan di sebelah selatan benua Eropah yang bikin mereka tidak senang duduk.

Penaklukan Constantinople bukan sekadar merealisasikan ramalan Rasulullah s.a.w semasa Perαng Khandak. Malah, kejayaan itu menjadikan angkatan Turki Uthmaniyyah digeruni dengan Eropah menjadi sasaran mereka seterusnya. Aktiviti perluasan kuasa ini dimulakan Sultan Mehmed II dan diteruskan oleh pemerintah-pemerintah Uthmaniyah seterusnya.

Tetapi untuk mencapai hasrat itu, Turki Uthmaniyah harus mempunyai angkatan laut yang kuat. Di Laut Mediterranean, Venice dan pertubuhan Salibi yang berpangkalan di Malta Knights of St John dianggap duri dalam daging kepada usaha mereka. Lantas, pihak Uthmaniyah bergabung tenaga dengan beberapa orang pelaut dan nakhoda hebat untuk membantu menguasai Laut Mediterranean.

Berikut kisah tiga pelayar Turki Uthmaniyah yang menjadi legenda dalam kalangan rakan dan lawan:

Oruc Reis yang turut dikenali sebagai Aruj atau Baba Aruj merupakan seorang laksamana tentera laut Uthmaniyah sebelum kemudiannya menjadi pemerintah Algiers. Dilahirkan di Middili (kini Pulau Lesvos/Lesbos, Greece) sekitar 1470-an, beliau sebahagian daripada empat bersaudara membelah samudera sebagai pedagang sebelum kemudiannya menjadi nakhoda dan tentera laut.

Semasa bergelar pedagang, Reis belajar dan mampu bertutur dalam Bahasa Turki, Arab, Perancis, Sepanyol dan Yunani. Bagaimanapun, semua itu berubah apabila rombongan dagang beliau diserang oleh Knights of St John di Rhodes. Serangan tersebut mengakibatkan salah seorang saudaranya terbunαh dengan Reis mengalami kecederaan dan menjadi tawanan organisasi Salibi itu.

Selepas dibebaskan oleh seorang lagi saudaranya yang terkenal Hayrettin Barbarossa, kedua-duanya berlayar ke Antalya di selatan Turki. Di sinilah, kedua-duanya diberi naungan dan sokongan oleh putera Sultan Bayezid II, Shehzade Korkut. Melalui sokongan penaung mereka, kedua-duanya menggerakkan operasi laut Uthmaniyyah yang mengucar-kacirkan banyak kapal termasuk kapal Portugal dan Sepanyol.

Reis juga turut diberi jolokan Baba Oruc. Ini selepas tindakannya menyelamatkan ramai umat Islam dan orang Yahudi yang menjadi mangsa penindasan kerajaan Kristian Sepanyol pasca-Reconquista.

Terdapat teori tentang nama Barbarossa ini. Ada mengatakan ia sebagai versi Baba Oruc yang dibesar-besarkan dalam karya-karya penulisan. Ada juga yang melihat ia merujuk kepada janggutnya yang berwarna merah. Barbarossa bermaksud janggut merah dalam Bahasa Itali.

Kedua-dua Hayrettin dan Reis membentuk gabungan Barbarossa bersaudara yang digeruni oleh pihak lawan. Ramai berpandangan watak Kapten Barbarossa yang dilakonkan Geoffrey Rush dalam francais filem Pirates of the Carribean diinspirasikan daripada Barbarossa bersaudara.

Pada 1516, Reis berjaya menakluk Algiers di Algeria. Dengan penaklukan itu, ia membantu kerajaan Turki Uthmaniyah meluaskan pengaruh mereka di Afrika Utara. Bagaimanapun, dua tahun selepas itu, Reis syahid di Tlemcen selepas bertempur dengan pihak Sepanyol.

Selepas abang yang dikasihi pergi menemui Ilahi, Hayrettin meneruskan legasi Barbarossa dan terus bertarung di bawah panji Turki Uthmaniyah.

Barbaros Hayrettin Pasha yang turut dikenali sebagai Hizir Hayrettin dan Hizir Reis mengukir nama sebagai pelaut terkenal di samping abangnya Reis. Seperti Reis, Hayrettin juga memusuhi Sepanyol kerana menindas dan mengusir umat Islam keluar dari Semenanjung Iberia pasca-Reconquista.

Selepas mengukir nama sebagai pelayar yang beberapa kali mengakali pihak Sepanyol dalam pertempuran laut, ini mendorong pihak Uthmaniyah melantiknya sebagai laksamana tentera laut mereka. Nama Hayrettin diambil sempena perkataan Arab Khayr al-Din yang bermaksud kebaikan iman.

Selain berperanan sebagai laksamana Turki Uthmaniyah, beliau juga turut berperanan sebagai Gabenor Algeria. Jawatan tersebut diambil selepas mendapat perkenan pemerintah Uthmaniyah ketika itu, Sultan Selim I. Dari wilayahnya di Afrika Utara, ia berperanan sebagai lokasi serangan kapal laut atau membawa keluar pelarian Muslim dan Yahudi dari Semenanjung Iberia ke Afrika Utara.

Antara kejayaan yang dicapai bersama armada perαng Uthmaniyah ialah Pertempuran Preveza pada tahun 1538. Pertempuran tersebut menyaksikan pihak Uthmaniyah berdepan tentangan Liga Suci – pakatan antara Sepanyol, Portugal dan negara-negara yang diberi arahan oleh Paus. Hayrettin turut bertanggungjawab melebarkan pengaruh Uthmaniyah di Tunisia dan meneruskan kerja Reis di Algeria.

Di bawah seliaan beliau, Turki Uthmaniyah muncul sebagai kuasa maritim utama di Laut Mediterranean. Situasi ini berterusan lama selepas beliau bersara di Istanbul pada 1545 sebelum meninggal dunia setahun kemudian.

Daripada seorang pelarian kepada permaisuri. Mungkin itu penerangan terbaik untuk Sayyida al-Hurra atau nama sebenarnya Lalla Aicha al-Alami. Lahir di Granada pada 1485 dalam sebuah keluarga bangsawan Andalusia, keluarganya meninggalkan Granada susulan kekalahan Emiriah Granada di tangan kerajaan Aragon Sepanyol pada 1492. Nama Sayyida al-Hurra bermaksud wanita merdeka dalam Bahasa Arab.

Selepas menetap di Maghribi, Sayyida berkahwin dengan pemerintah Tetouan ketika itu, Sidi al-Mandri II. Beliau bukan sekadar mempunyai rupa yang jelita tetapi dikurniakan kebijaksanaan dari segi urus tadbir kerajaan dan diplomasi. Justeru, ini menjelaskan mengapa al-Mandri melantiknya sebagai orang nombor dua tidak rasmi dalam kerajaan.

Selepas suami tercinta meninggal dunia pada 1515, Sayyida mengambil alih pemerintahan Tetouan. Beliau memanfaatkan peluang menggunakan aset yang dimiliki kerajaan tersebut untuk membalas dendam perlakuan buruk Sepanyol semasa Reconquista. Sayyida beruntung kerana sekutunya, Hayrettin turut berkongsi motivasi sama.

Sebelum meninggal dunia, al-Mandri telah memperkukuh kedudukan pertahanan Tetouan sebagai pangkalan tentera laut. Ini membolehkan Sayyida melancarkan kempen di sebelah barat dengan Hayrettin menggempur pihak musuh dari sebelah timur Mediterranean. Taktik ini mengakibatkan kapal-kapal Sepanyol dan Portugal berdepan kesukaran merentasi Laut Mediterranean.

Walaupun bilangan sebenar kapal yang dirampas tidak diketahui, kekayaan yang dirampas cukup menjadikan Tetouan sebagai antara kota utama Afrika Utara ketika itu. Dengan kedudukan itu juga, Sepanyol dan Portugal sentiasa mencari Sayyida sebagai orang tengah bila berinteraksi dengan mana-mana kerajaan Islam termasuk Turki Uthmaniyyah,

Pada tahun-tahun terakhir kehidupannya, beliau berkahwin dengan Raja Maghribi tetapi kekal sebagai pemerintah Tetouan. Ini termasuk menguruskan angkatan laut wilayah itu. Bagaimanapun, semua itu berakhir apabila putera tirinya menyingkirkan Sayyida sebagai pemerintah Tetouan.

RUJUKAN

N. Kandur, E. (2022, 15 Februari). The Barbarossa brothers and Sayyida al-Hurra: Three Muslim corsairs who took on Europe. Middle East Eye.


Unsur Menara Babel Dalam Drama Korea Vincenzo

Mungkin ada yang rasa keliru dengan dialog ni.

“The Tower of Babel will collapse”? Huh? Bangunan Babel Group tu dah siap ke?

Sebenarnya Babel Tower dalam drama ni ada double meaning. Ia adalah alegori kepada kisah “Tower of Babel” dalam Bible.

Dalam Buku Kejadian (Book of Genesis), diriwayatkan bahawa selepas zaman Noah (Nabi Nuh a.s.) dan sebelum Abraham (Nabi Ibrahim a.s.), penduduk di Shinar (Mesopotamia / Iraq) pernah cuba membina sebuah menara pencakar langit.

Perancangan itu gagal selepas Tuhan mengubah bahasa yang ditutur oleh pembina menara. Akibatnya, diorang tak dapat nak memahami satu sama lain, jadi keliru (‘babel’), tak dapat teruskan projek. Maka menara terbengkalai tu dikenali sebagai Menara Babel.

Ada yang berpendapat “Babel” ni adalah asal-usul nama kota Babylon, yang sering menjadi simbol ingkar terhadap Tuhan dalam Bible.

Babil yang disebut dalam Surah al-Baqarah juga dipercayai merujuk kepada Babel/Babylon.

Sesetengah tulisan juga mengaitkan pembinaan Menara Babel dengan Raja Nimrod, pemerintah Shinar yang turut disebut dalam Buku Kejadian.

Nimrod disifatkan seorang yang bersifat takabbur dan angkuh terhadap Tuhan, jadi pembinaan Menara Babel adalah untuk mencabar kuasa Tuhan.

Kisah Nimrod dan Menara Babel ni tak ada dalam Quran. Cuma dalam Tafsir Ibn Kathir, raja yang cuba membakar Nabi Ibrahim a.s. disamakan dengan Nimrod (Namrud).

Penggunaan simbol Babel dalam Vincenzo ni bukan nak sebar ajaran Kristian, tapi sebagai alegori kepada sikap takabbur (hubris) yang ada pada Jang Han-seok.

Jang bukan sebarang kapitalis tamak, tapi bercita-cita kawal seluruh sistem di Korea, malah menyamakan diri dengan Tuhan.

Hubris ni adalah trait utama psikopat. Diorang ingat diri special, hebat, tak akan kena tangkap. Sebab tu tak serik-serik dengan jenayah sendiri.

Tokoh-tokoh egomaniac dalam sejarah (seperti Napoleon dan Hitler) semua ada ciri-ciri hubris ni.

Seperti kejatuhan Menara Babel dalam Bible yang berpunca daripada kekeliruan bahasa (sehingga pembina menara tidak lagi bersatu hati), dalam episod terkini, Babel juga mula bergaduh secara terbuka.

Babel kuat apabila bersatu macam episod-episod awal. Bila diorang dah sangsi sesama sendiri, maka tak lama diorang boleh bertahan.

Kejatuhan Babel itu pasti, cuma soal bila dan bagaimana tu yang buat penonton curious.

Sekali lagi, terpaksa kagum dengan penulis skrip Vincenzo.


Misteri Di Sebalik Kematian Rudolf Diesel

Dunia berubah habis selepas Rudolf Diesel meninggalkan dunia ini dengan sebuah teknologi yang memangkinkan enjin diesel. Perjalanan Diesel tidak mudah.

Beliau membesar dalam sebuah keluarga miskin dengan geopolitik Eropah yang berαηtαkαη antara Jerman dan Perancis.

Semua cabaran tidak menghalang Diesel untuk berjaya. Dan beliau berjaya menguji enjin pertama pada tahun 1897. Sejarah tertulis; masa depan terjamin – tetapi Diesel dikenang kerana nasib terakhirnya.

Pada 29 September 1913, Diesel menaiki sebuah kapal pengangkut wap (steamship) untuk keluar daripada Antwerp yang terletak dalam Belgium.

Beliau ada mesyuarat penting di kota London. Perjalanan tidak jauh pun – sekitar 300 kilometer antara dua kuala menyeberangi sebuah selat. Seusai makan malam, beliau masuk dalam kabin untuk tidur. Itulah kali terakhir orang nampak beliau. Esoknya, semua sedar – Diesel hilang.

Misteri Besar Yang Menimpa Eropah

Pihak penyiasat berpendapat Rudolf Diesel tidak tidur di katilnya pun. Malah baju tidur pun ditemui dalam keadaan serba elok. Kapal wap tersebut berlabuh di kota London… tanpa Diesel.

Hari demi hari, kes bertambah rumit kerana semua orang tidak berani jujur bertanya, “entah-entah dia terjatuh?” Sampailah hari ke-10, apabila kelasi kapal Belanda ternampak sesuatu yang berapungan di muara wilayah Zeeland.

Berita mula tersebar, mengejutkan kampung ke kota berdekatan: ada mαyαt ditemui di muara. Keadaan mαyαt sudah teruk dan tidak boleh dikenal pasti secara fizikal.

Jadi anak kapal tidak membawa mαyαt pulang. Mereka sekadar mengambil dompet, kad pengenalan, pisαμ lipat dan kotak kaca mata. Berita ini sampai kepada keluarga Diesel yang kemudian mengesahkan: itu barang Rudolf.

Terpaksa atau Dipaksa

Macam-macam teori mula timbul sebaik sahaja berita pemergian Rudolf Diesel diuar-uarkan. Ramai berpendapat Diesel telah membμημh diri, termasuk para penulis yang pernah bekerja dengannya (History, n.d.).

Jika benar, Diesel sudah merancang benda ini. Ada sesuatu yang berlaku sebelum Diesel berangkat. Beliau memberi sebuah beg kepada isterinya Martha. Selepas kehilangan suami, Martha membuka beg tersebut dan terjumpa arahan “jangan buka sampai minggu depan”.

Dalam beg itu, rupa-rupanya ada AS$120,000 dan penyata kewangan yang menunjukkan akaun bank mereka telah dikosongkan (Latson, 2015). Penemuan ini masuk pula dengan lukisan sαlib yang ditemui dalam diarinya bertarikh 29 September 1913 (Pahl, 2008).

Walau bagaimanapun, beg dan sαlib juga konsisten dengan teori Diesel dibμημh. Sejak tahun 1850, Empayar Jerman sangat taasub dengan teknologi kapal selam. Mereka gigih membina prototaip yang ditambah baik pada setiap masa.

Dan pada tahun 1913, kapal selam U-19 berjaya dibuat Jerman dengan menggunakan enjin diesel. Tahun yang sama, Diesel pergi buat selamanya. Apa kena mengena? Tengok destinasi perjalanan Diesel… kota London. Jerman dituduh takut jika Diesel akan jual teknologinya yang akan dimanfaatkan British (Harford, 2016).

Sampai hari ini, semua tersangkut dengan status “barangkali” kerana tiada bukti kukuh untuk menutup cerita. Pengosongan akaun membuktikan Diesel mungkin sudah meluat dengan Jerman. Siap bawa wang keluar negara lagi. Mungkin Diesel ingin lari keluar meninggalkan Jerman… dan mungkin London hanyalah tempat persinggahan.

Uniknya, setahun kemudian – Eropah beraksi dalam Perαηg Dunia Pertama sampai Amerika Syarikat terheret sekali untuk datang membebaskan dunia daripada Jerman.

RUJUKAN:

Harford, T. (2016, Disember 19). How Rudolf Diesel’s engine changed the world. BBC.

History. (n.d.). Inventor Rudolf Diesel vanishes.

Latson, J. (2015, September 29). The Mysterious Disappearance of the Diesel Engine’s Inventor. Time.

Pahl, G. (2008). Biodiesel: Growing a New Energy Economy. Green Publishing.


Bani Israil Bertukar Jadi Kera Dan Babi

Korang tahu tak ada manusia yang pernah jadi kera dan babi! Itulah nasib buruk yang menimpa segelintir Bani Israil gara-gara derhaka dengan Allah.

Ada sebuah penempatan Yahudi yang terletak di pesisiran pantai. Tempat itu bernama kota Ailah. Penduduknya seramai 70,000 orang mencari rezeki dengan memancing, menangkap dan menjala ikan. Agama Yahudi mengkhususkan hari Sabtu untuk beribadat semata-mata. Perkara lain seperti berperang dan bekerja tak boleh dilakukan. Senang kata, holiday (holy day).

Akan tetapi, hari Sabtu itu jugaklah ikan banyak kat laut. Kalau hari lain, ikan akan menyelam dalam dan tak mudah nak ditangkap. Bila tiba hari Sabtu, pandai pulak hidupan akuatik ni berenang bebas dan kelihatan dari permukaan air. Apa lagi, orang Yahudi jadi geram la.

Sebagian daripada penduduk Ailah buat helah.

Ada yang letakkan jala sebelum hari Sabtu. Bila masuk je hari Sabtu dan ikan-ikan muncul dari air, ia terus masuk ke jaring perangkap. Mereka tinggal mengambilnya pada hari ahad.

Ada yang buat kolam dan saluran memanjang dari air laut ke rumahnya di tepi pantai. Bila masuk hari Sabtu, dia buka pagar yang menutup kolam dan ikan-ikan yang terbit segera mengisi kolam air lelaki tu. Bijak.

Ada yang tak segan silu tangkap je ikan hari Sabtu. Bila dah dapat, dia ikat benag pada ikan tu dan simpan dalam kolam. Bila esok harinya, baru dia ambil. Dia kata, “EH, ikan ni aku ambil hari Ahad, bukan hari Sabtu.” Ni dah campur menipu.

Pada awalnya, hanya seorang dua yang buat taktik kotor ni. Tapi bila penduduk dah tercium bau ikan bakar, diorang pun sama-sama tak tahan. Maka ramailah yang tiru perangai tak semengah ni dan buat helah untuk tangkap jugak ikan hari Sabtu walaupun sudah dilarang Tuhan.

Bagaimanapun, balasan Allah itu ada.

Pada suatu hari, kawan-kawan diorang yang perangai soleh dan tak ikut taktik kotor tu rasa pelik. Kenapa rumah diorang yang tangkap ikan Sabtu ni pintunya bertutup. Bila dibuka sahaba pintu rumah mereka, alangkah memeranjatkannya bila didapati mereka sudah bertukar menjadi kera dan babi!

Yang muda berubah menjadi kera. Yang tua berubah menjadi babi. Sumpahan dari Tuhan ini seakan-akan menyindir perangai mereka yang seuka bermain-main seperti kera dan mengikuti hawa nafsu seperti babi. Terkebil-kebil mata manusia yang disumpah jadi binatang ni.

Kawan-kawan diorang pun takleh nak buat apa, “Kan kami dah kata, jangan buat macam tu.”

Peristiwa ini merupakan tafsiran daripada wahyu al-Quran, Surah Baqarah ayat ke-65:

“Dan sesungguhnya kamu telah mengetahui (bagaimana buruknya akibat) orang-orang di antara kamu yang melanggar (larangan) pada hari Sabtu, lalu Kami berfirman kepada mereka: “Jadilah kalian kera yang hina.


Masyarakat Cenderung Bermentaliti Kambing

Semasa hari Ahad baru ini, aku keluar makan malam dengan cikgu. Masa itu aku masih lagi serabut memikirkan kenapa manusia bangang lebih ramai daripada manusia cerdik.

Aku fikir macam ini, mungkin sebab kekecewaan aku terhadap manusia dalam mentadbir Bumi dan penduduknya. Aku taburkan kekecewaan aku itu dengan menulis dua buah artikel sebelum ini berkenaan psikologi kelompok manusia.

Kali ini aku nak kongsi idea daripada filsuf terkenal, Friedrich Nietzsche berkenaan kehidupan masyarakat manusa.

Banyak karya dia seperti ‘On the Geneology of Morality’, ‘Beyond Good and Evil’, ‘Human All to Human‘ dan ‘The Will to Power’ yang sembang pasal moraliti dan mentaliti manusia.

Menurut Nietzsche (mampuslah nak taip nama dia membuatkan penulisan aku jadi perlahan), manusia cenderung untuk tidak mempersoalkan secara kritikal sama ada suatu perkara itu baik ataupun buruk.

Secara tak sedar mereka mengangkat nilai hukum baik dan buruk berdasarkan dominasi masyarakat.

Tamadun Barat, menurut Nietzsche telah mengamalkan moraliti yang berlawanan dengan fitrah kehidupan manusia itu sendiri selama 2,000 tahun.

Nietzsche menamakan moraliti ini sebagai ‘anti-natural’ yang sangat berbahaya sehinggakan individu biasa yang berpotensi mampu ditekan menjadi individu yang bermentaliti kambing yang bersetuju dengan apa saja yang masyarakat bawa.

Nietzsche membahagikan manusia kepada dua jenis, iaitu manusia tertinggi (higher human beings) dan manusia kambing (herd).

Aku nak sembang yang kambing-kambing inilah sebab penjelasan Nietzsche berkenaan manusia tertinggi ini aku tak setuju sepenuhnya. Tambahan lagi, aku fikir itu perspektif dia sebab dia suka menyendiri. Dan lagipun, memang fokus artikel ini nak sembang pasal mentaliti kambing itu.

Tapi, aku ringkaskan, manusia tertinggi ini menurut Nietzsche adalah tokoh-tokoh yang kau orang kenal. Tak kisah siapa pun. Yang kau orang nampak bagi sumbangan besar pada masyarakat. Dia dah mati, ideanya terus hidup.

Menurut Nietzsche orang yang bermentaliti kambing adalah komposisi manusia yang paling ramai. Dan terbahagi kepada dua kelompok iaitu manusia terakhir (the last man) dan hamba (the slave).

‘Manusia terakhir’ adalah golongan terbaik dalam kalangan masyarakat kambing. Manusia hidup untuk dapatkan keselesaan dan kepuasaan peribadi semata-mata. Manusia ini buta daripada sebarang kreativiti.

Manusia terakhir ini ada potensi untuk menjadi manusia tertinggi, tapi sebab tekanan masyarakat (society) dan arus perdana, ia membuatkan mereka hidup hanya untuk meneruskan hidup (survival).

Manusia hamba pula adalah golongan yang paling lemah. Golongan yang memenuhi dirinya dengan kekecewaan dan kebencian terhadap realiti hidup. Lalu, merasakan dirinya terancam dan ditekan oleh arus perdana dan dominasi masyarakat.

Daripada sini, mereka hilang penilaian (judgement) terhadap suatu perkara dan kejadian, dan cenderung menurut arus. Lantas, inilah mentaliti kambing.

Mentaliti ini berbahaya menurut Nietzsche kerana ia mampu membawa manusia yang berpotensi jadi menusia tertinggi ikut sekali masuk dalam kelompok mereka.

Benda ini bukan perkara baru, kita boleh lihat di mana-mana manusia berpotensi yang dihalang oleh ibu bapa, kawan-kawan atuapun sistem yang membelenggu.

Mentaliti ini akan membawa manusia dan memikat manusia dengan bentuk-bentuk ‘keselesaan’ menjadi manusia biasa lalu meringkan ‘beban’ menjadi manusia istimewa.

Kalau mentaliti ini menjadi terlalu efektif, budaya nihilism akan berleluasa. Nihilism ini adalah fahaman penilaian moral tidak berdasarkan keagamaan ataupun prinsip fitrah manusia, tetapi terbentuk hasil daripada maksud ‘hidup adalah tak bermakna’.

Manusia akan cenderung dengan budaya ‘hedonism’ yang matlamat hidup hanya untuk berseronok dan keselesaan semata-mata. Dan nilai akan diangkat sebagai nilai tertinggi.

Sebenarnya idea yang Nietzsche bawa adalah untuk tidak mensia-siakan manusia menjadi insan yang berpotensi. Tidak menutup bakat-bakat manusia yang menyumbang pada masyarakat.

Perkara ini terhalang kerana suara masyarakat yang merana dengan realiti hidup. Sistem dibentuk hasil daripada penderitaan itu. Kemudian, manusia tertinggi ini mudah ditarik ke bawah.

Aku tak ingat dah siapa yang kata, Carl Jung kot, katanya, manusia paling berpotensi melakukan kemusnahan dan kebodohan apabila berkelompok.

Sumber: Academy of Ideas


Kisah Batang Kayan  – Perjanjian Orang Kayangan Bersama Suku Sebuyau

BATANG Kayan itulah satu nama sungai yang lokasinya terletak di Lundu, Sarawak. Sudah semestinya nama sungai ini begitu janggal didengar kerana ramai yang mengetahui bahawa etnik Kayan iaitu salah satu pembentuk Kaum Orang Ulu Sarawak ramai tertumpu penempatannya di Miri, Sarawak.  Amat jauh sebenarnya lokasi antara kedua-dua buah tempat ini iaitu satu di selatan Sarawak dan satu lagi di utara Sarawak.

Hakikatnya ada satu cerita yang amat jarang diketahui sejarahnya oleh rakyat Malaysia amnya dan Sarawak khususnya. Dan ditambahlagi sejarah ianya berlaku tidak didokumenkan melainkan menerusi cerita lisan orang tua dulu-dulu. Suku Kayan sebenarnya pernah mendiami kawasan Lundu iaitu diketika Sarawak masih lagi menjadi tanah kuripan kepada Kesultanan Brunei sehingga ke pemerintahan Rajah Sir James Brooke.

Menurut penceritaan secara lisan Penghulu Kalong menyatakan bahawa suatu waktu dahulu, masyarakat pelbagai kaum di Sarawak tidak pernah lari daripada sejarah perang saudara. Ianya banyak berkisar kepada niat untuk meluaskan wilayah masing-masing dan membuktikan kekuasaan mereka di satu tempat sehingga orang tempatan ada yang terpaksa mengalah mahupun mengangkat senjata mempertahankan tanah mereka dari didominasi oleh orang luar.

Alkisahnya suatu waktu dahulu pernah berlaku perang saudara antara suku Kayan dengan Orang Undop di Lundu. Sejarah lisan memperkatakan bahawa pada masa itu, suku Kayan telah diburu oleh Orang Skrang dari kawasan Bung Bratak. Dan sememangnya di dalam sejarah kita mengetahui bahawa Orang Skrang pernah melakukan penjarahan di Bung Bratak sehingga memaksa Orang Bidayuh bangun menentang mereka. Dan diceritakan juga suku Kayan turut ada di Bung Bratak tetapi di dalam jumlah yang sedikit.

Akibat daripada serangan dan buruan Orang Skrang menyaksikan suku Kayan yang sedikit  ini melarikan diri sehingga ke kawasan Lundu demi survival masyarakat mereka. Namun lain pula jadinya apabila berada di Lundu kerana suku Kayan terlalu bermaharajalela lebih-lebih lagi mereka turut terkenal sebagai antara masyarakat yang gah dengan perang kayau mereka.

Di ketika inilah dikatakan Orang Undop menjadi mangsa kerakusan perluasan kuasa mereka. Mahu tidak mahu Orang Undop yang merupakan antara masyarakat tempatan di Lundu bangun menghunus senjata dan bersatu dengan Orang Sebuyau yang mendiami kawasan persisiran pantai Lundu. Pada masa itulah diceritakan bagaimana kekuasaan mistik Orang Sebuyau banyak membantu kemenangan berpihak kepada mereka.

Tiba pada hari yang ditetapkan maka bersiagalah kesemua pahlawan suku Undop dan suku Sebuyau memerangi Suku Kayan di satu tempat tidak jauh dari Gunung Gading. Jauh sebelum itu diceritakan suku Sebuyau telah menjalankan satu upacara ritual iaitu untuk berhubung dengan Puteri Gunung Gading dan Orang Kayangan bernama Rintaiamis bagi memohon bantuan.

Bermulalah episod yang mana sewaktu pertempuran berlangsung diceritakan air sungai tempat lokasi pertempuran bertukar menjadi satu aliran sungai yang deras. Pada masa itu juga dikatakan pahlawan Undop dan Sebuyau sedang bersiaga di tepi sungai sementara menanti Suku Kayan berperahu masuk ke sungai tersebut. Dengan aliran yang deras secara tiba-tiba itulah, pahlawan Suku Kayan tidak mampu mengawal perahu mereka sehingga ada antara mereka yang terhumban ke dalam sungai dan mati lemas.

Bagi pahlawan suku Kayan yang masih hidup serta berupaya berenang ke tepian sungai pula terpaksa berhadapan dengan pahlawan Undop dan Sebuyau seperti Panglima Geransi Ribut Litap yang dengan mudahnya memenggal kepala mereka lantas bercerai dari badan. Kemudian mayat-mayat yang terbunuh dibuang ke dalam sungai tersebut sehingga air sungai menjadi merah pekat lalu sejak itulah sungai yang tidak bernama itu diberikan nama Batang Kayan. Ianya mengambil bersempena dengan nama mayat-mayat suku Kayan yang bergelimpangan di sungai tersebut.

Sementara itu biarpun sudah reda peperangan, Orang Kayangan masih tetap membantu Orang Undup dan Orang Sebuyau iaitu dengan menyaksikan seluruh kawasan Gunung Gading pada masa itu hilang dari penglihatan manusia. Ini adalah untuk memastikan bahawa keamanan akan terus dikecapi di kawasan tersebut dan bagi mengelak ada lagi saki baki suku kayan dan masyarakat yang lain memulakan peperangan di kawasan mereka.

Oleh kerana adanya perjanjian antara Orang Kayangan bersama Suku Sebuyau itulah menyebabkan daerah itu aman damai dan amat jarang berlaku peperangan perluasan kuasa oleh masyarakat lain walau di ketika perang kayau banyak berlaku di Sarawak.

Inilah antara cerita lisan yang menghiasi dunia perang kayau atau perang perluasan kuasa di kawasan Lundu suatu waktu dahulu. Sehingga ke hari ini masyarakat tempatan masih mempercayai kewujudan unsur-unsur mistik dan supernatural di Lundu.

– CD –

#KamekSayangSarawaBah!

Rujukan:

Artikel ini ditulis melalui sidang temubual yang dilakukan oleh penulis ke atas orang tua-tua suku Iban Sebuyau yang masih lagi mendiami kawasan Lundu, Sarawak.


Sistem Penyimpanan Air Tamadun Arab Nabatea Yang Melangkaui Zamannya

Cuaca yang
kering lagi gersang di lembah yang menempatkan Petra, kota ulung tempat
kediaman kaum Nabatea sememangnya menyukarkan dan bahkan memustahilkan sebarang
aktiviti bercucuk tanam. Namun, kaum Nabatea bangun menghadapi cabaran tersebut
dan menemukan jalan untuk mengumpulkan bekalan air daripada pelbagai sumber dan
menyimpannya untuk kelangsungan sepanjang tahun.

Satu kaedah asas
yang digunapakai oleh mereka adalah dengan menanam sebatang pokok di
tengah-tengah kawasan yang terlebih dahulu telah dibentukkonturkan dan
dilengkapkan dengan tarahan-tarahan berbentuk corong atau saliran. Apabila
hujan turun, air yang mencurahi pokok berkenaan akan jatuh pada tarahan-saliran
itu. Kemudian, ia akan dialirkan ke pusat simpanan dan ditutup dengan sejenis
mendapan yang dipanggil sebagai loess.

Tambahan lagi,
sistem penyimpanan air ini turut melibatkan beberapa proses yang lain seperti
pembinaan akueduk, teres, empangan air, tangki dan takungan. Kaum Nabatea turut
tidak tinggal dari menyediakan beberapa metod khusus untuk mengumpulkan air
hujan, air banjir, air bawah tanah dan mata air semula jadi.

Baca juga: Kerajaan
Nabatea – Tamadun Arab Yang Hilang

Kaum Nabatea
mempunyai kefahaman yang sangat mendalam tentang setiap sumber air yang boleh
mereka manfaatkan di samping cara terbaik untuk memantau, mengumpul,
mengekalkan dan memanfaatkan bekalan air tersebut.

Untuk memastikan
keseimbangan kapasiti simpanan air dalam takungan-takungan mereka, kaum Nabatea
membina sistem perpaipan untuk mengalirkan air tersebut secara terus-menerus ke
kawasan lain. Kefahaman mereka terhadap hidraulik turut membenarkan mereka
untuk mencipta sebuah sistem yang mampu memaksimakan kadar pengaliran air dan
pada masa yang sama meminimakan kebocoran.

Terdapat juga
suatu sistem yang agak rumit dilakukan oleh kaum Nabatea bagi mengumpulkan
sumber air dari gunung. Mereka membentuk batu-batuan di gunung berkenaan
menjadi belebas supaya dapat dijadikan sebagai takungan awal. Kemudian, mereka
memahat batu-batuan di lereng gunung menjadi saliran sekaligus melorongkan air
dari takungan tadi supaya masuk ke dalam tangki dan empangan bawah tanah yang
telah pun disiapkan lebih awal.

Tidak cukup dengan sistem pengumpulan dan pengaliran air yang begitu canggih, kaum Nabatea turut memiliki sistem penyimpanan air yang amat mengagumkan. Dinding-dinding dan tiang-tiang batu sengaja dibina oleh mereka untuk tujuan meneduhi air yang disimpan di dalam tangki. Hal ini bagi mengekalkan kesejukan air tersebut di samping mengelakkannya daripada tersejat akibat cuaca yang terik.

Tangki-tangki bawah tanah itu turut dilengkapi dengan simen kalis air bagi menghindarkan air yang disimpan itu dari meresap ke dalam tanah. Struktur binaan tangki tersebut sangat hebat sampaikan terdapat beberapa buah tangki yang masih boleh digunakan sehingga ke hari ini.

Kesemua
teknologi dan sistem yang begitu canggih ini dirahsiakan daripada pengetahuan
pihak luar. Malahan, segala perigi, takungan dan tangki yang mereka bina ini
ditutup dan hanya dapat diketahui oleh kelompok mereka sahaja. Dengan demikian,
mereka dapat melindungi bekalan air daripada dicuri atau bahkan, kerajaan
mereka daripada diserang oleh pihak-pihak yang ingin mendominasi bekalan air
tersebut.

Pada zaman
dahulu, lebih-lebih lagi di kawasan gersang seperti lembah yang dihuni oleh
kaum Nabatea, bekalan air merupakan faktor yang sangat penting – baik untuk
kelangsungan sesebuah tamadun ataupun untuk tujuan bercucuk tanam.

Mempunyai
bekalan air yang ampuh bermaksud memiliki keupayaan untuk mendominasi sektor
agrikultur dan hal ini dimanfaatkan dengan sebaiknya oleh kaum Nabatea. Dengan
segala pengetahuan, teknologi dan sistem yang dimiliki oleh kaum Nabatea ini,
tidak hairan jika mereka boleh menjadi sebuah empayar perdagangan yang maju di
zamannya.

*Untuk melihat
lebih banyak gambar boleh akses pautan-pautan sumber yang disertakan

RUJUKAN:

Charles R.
Ortloff. (2005). The Water Supply and Distribution System of the Nabatean City
of Petra. Cambridge Archaeological Journal.
http://www.bible.ca/archeology/bible-archeology-exodus-kadesh-barnea-petra-water-supply-of-petra-charles-r-ortloff-2005.htm

M R Reese. (10
Oktober 2014). The sophisticated water technologies of the ancient Nabaeans.
Ancient Origins.
https://www.ancient-origins.net/ancient-technology/sophisticated-water-technologies-ancient-nabataeans-002193?fbclid=IwAR23r6TVt0qyDc7GyhQFW3n7t_xRFT_HP9ZA0QC5MPcbsJcK7wdB_btFi2k

Nabatea.net.
(n.d.). Who were the Nabateans?
http://nabataea.net/who.html

Nabatea.net.
(n.d.). Water Collection.


Hari Ini Ulangtahun P*rang Korea Bermula

Hari ini adalah ulang tahun ke-70 permulaan P3rang Korea antara Korea Utara dan Korea Selatan (25/06/1950 – 27/07/1953) yang meng0rbankan hampir 5 juta nyawa. P3rang Korea sebenarnya belum tamat. Kedua-dua negara hanya bergencat senjata tapi belum berdamai.

Sebab tu Korea Selatan mewajibkan lelaki berumur 18-28 tahun masuk tentera, tak kira lah kau Baekhyun ke Chanyeol ke Jin ke Jungkook ke, kena sentiasa bersedia. Nasib lah kalau berlaku p3rang masa kau punya turn.

P3rang Korea berpunca daripada percubaan Korea Utara di bawah kepimpinan Kim Il-sung (atuk Kim Jong-un) untuk “menyatukan” Semenanjung Korea yang berpecah kepada dua negara.

Rambut sama stylo macam cucunya.

P3rang Dunia Kedua tamat pada 15 Ogos 1945 & Jepun melepaskan semua j4jahannya termasuk Korea.

Kalau ikutkan orang Korea nak dirikan semula negara Korea yang merangkumi seluruh Semenanjung Korea macam di zaman Goryeo (918-1392), Joseon (1392-1897) & Daehan Jeguk (1897-1910).

Tapi dua kuasa pemenang iaitu US & USSR tak bagi. Geografi Korea terlalu strategik.

Macam Jerman yang dipecahkan kepada Jerman Barat (kem US) & Jerman Timur (kem USSR) sebab berada di tengah2 negara sekutu US & USSR , Korea pun berada di antara zon pengaruh US (Jepun) & USSR.

USSR syokong Kim Il-sung mendirikan negara komunis “Joseon Minjuui Inmin Gonghwaguk (Democratic People ‘s Republic of Korea / DPRK) di Pyongyang. US sokong Syngman Rhee mendirikan negara kapitalis “Daehan Minguk” (Republic of Korea / ROK) di Seoul, dipisahkan oleh 38th Parallel.

Jadi Korea Utara mengorak langkah dahulu dengan menyerang Korea Selatan. Korea Utara belasah Korea Selatan habis-habisan. Dalam masa 3 bulan Korea Selatan hilang semua kawasannya, tinggal Busan dan Daegu.

US tengok alamak cannot be, maka memohon UN untuk bercampur tangan.

Dan UN pun bersetuju dengan penubuhan pasukan UN Command yang terdiri daripada 16 negara, diketuai oleh US untuk stop pencerobohan Korea Utara.

Sehingga hari ini P3rang Korea adalah satu-satunya p3rang di mana UN terlibat secara langsung sebagai combatant.

Tanah perkuburan tentera UN Command ni ada di Busan.

16 negara ni termasuk Turki. Tentera Turki kebanyakannya settle down kat Itaewon. Sebab tu kat Itaewon banyak restoran Turki. Diorang membentuk komuniti Muslim pertama di Korea. Masjid pertama Korea pun dibina di Itaewon.

Dengan campur tangan US, Korea Utara pula kena belasah.

Tapi US tamak, s3rang sampai ke sempadan China. China cuak lah sebab dia anggap Korea Utara sebagai negara penghalang kuasa kapitalis. Maka China pun join p3rang dan bantu Korea Utara belasah pakatan US balik.

Ding-dong ding-dong akhirnya kedua-dua pihak menandatangani gencatan senjata pada 27 Julai 1953. Sempadan tidak berubah, masih 38th Parallel. Cuma sebelum p3rang sempadan straight, lepas p3rang jadi zig zag sikit.

Jadi P3rang Korea boleh dikatakan sebagai p3rang yang sia-sia. Tak membawa perubahan tapi menyebabkan ramai nyawa melayang malah banyak keluarga dipisahkan buat selama-lamanya. Macam Jin-tae dan Jin-seok dalam cerita Taegukgi.

Keluarga yang terpisah ni kena tunggu sampai tahun 2000 baru dapat bertemu kembali, selepas perjumpaan bersejarah antara Kim Jong-il (anak Kim Il-sung, ayah Kim Jong-un) dan Kim Dae-jung (presiden haluan centre-left pertama di Korea Selatan).

Kim Dae-jung menamakan dasar berbaik-baik dengan Korea Utara sebagai “Sunshine Policy”. Kiranya kehangatan dan kemesraan (ibarat sinar matahari) Korea Selatan akan dapat mencairkan hati Korea Utara. Bunyi agak idealistik sikit.

Artis K-Pop macam Sechskies, Fin.KL, Shinhwa dan Baby V.O.X. buat konsert kat Pyongyang. So nampak ada harapan besar untuk dua Korea bersatu semula.

Harapan tinggal harapan. Sunshine Policy m4ti selepas Korea Utara melancarkan ujian nuklear pertama pada Julai 2006. Semua bantuan & wang Korea Selatan bagi diguna untuk menghasilkan senjata nuklear bagi menguatkan lagi kuasa Korea Utara.

Sebab tu hidup jangan idealistik.

Kim Jong-un mula-mula pun agresif, tapi akibat tekanan China (Trump guna trade war untuk tekan China supaya tekan Korea Utara) dia pun berbaik-baik dengan Korea Selatan dan berjumpa dengan Moon Jae-in pada April 2018

Pasukan atlet Korea Utara dan Selatan menyertai Olimpik Musim Sejuk 2018 di Pyeongchang di bawah Tongilgi. Artis K-Pop termasuk Red Velvet buat konsert di Pyeongchang.

Tapi hubungan kembali tegang apabila Kim Yo-jong bertindak agresif dengan memusnahkan Pejabat Perhubungan Korea Utara-Selatan di Kaesong yang dibina selepas perjumpaan Kim-Moon.

Tapi tak lama kemudian, Kim Jong-un pula menafikan mahu bertindak keras terhadap Korea Selatan.

Kejap baik, kejap tegang. Masalah unpredictability rejim Kim ni menghalang penyatuan semula Korea.

Tapi kalau tanya US, China dan Jepun pun diorang lebih selesa dengan status quo “dua Korea” berbanding penyatuan Korea.

China memerlukan Korea Utara sebagai buffer state, US memerlukan Korea Utara sebagai alasan untuk menempatkan tenteranya di Korea Selatan, Jepun pun takut Korea akan jadi lebih kuat daripadanya. Jadi tak ada usaha untuk mendamaikan dua Korea.

Malah cabaran yang lebih besar sekarang adalah keinginan bersatu yang semakin merosot, terutamanya di kalangan orang muda.

Diorang tak ada memori bersama “saudara” di utara. Bagi diorang idea penyatuan tu terlalu kabur, bukan keutamaan.

Kalau Korea bersatu kembali, akan wujud persoalan seperti adakah peluang pekerjaan mencukupi, adakah perbelanjaan sosial mampu menanggung 24 juta rakyat Korea Utara sedangkan kerajaan Korea Selatan sekarang pun perlu take care 52 juta orang. Belum lagi soal perbezaan nilai.

Jurang sosial dan nilai antara Yemen Utara dan Yemen Selatan (yang bersatu pada tahun 1990) membawa kepada p3rang saudara Yemen pada tahun 1994 dan sejak tahun 2015.

Di Jerman, perasaan didiskriminasi di kalangan rakyat bekas Jerman Timur membolehkan kebangkitan parti AfD yang membawa ideologi far-right yang menggugat demokrasi Jerman.

Jadi selepas 70 tahun, impian penyatuan Korea masih futile.

Malah 70 tahun masih kira singkat kalau berbanding dengan zaman Samguk (313-668) di mana Korea berpecah kepada Goguryeo, Baekje & Silla selama 355 tahun & zaman Nambukguk (698-926) selama 228 tahun.


Lapu-Lapu – Sejarah Disebalik Heroes Dalam Mobile Legend

Pada awal kurun ke-16 Masehi, Sepanyol menjadi sebuah adikuasa dunia berikutan kemajuannya dalam bidang perkapalan dan perlayaran.

Lewat kurun sebelumnya, Christopher Columbus, yang pengembaraannya didanai oleh Monarki Sepanyol, tiba di Dunia Baru sekaligus membawa kepada era kolonisasi Sepanyol di benua Amerika.

Sekitar 30 tahun selepas pengembaraan Columbus, seorang lagi pengembara yang berkhidmat untuk Monarki Sepanyol, iaitu Ferdinand Magellan, menemukan laluan menuju ke Asia menerusi hujung selatan Amerika.

Dalam ekspedisi ini, Magellan tiba di Filipina dan cuba menguasainya bagi pihak Sepanyol. Walaupun ketibaannya itu disambut oleh sebilangan pemerintah pulau tersebut, Magellan juga membuat mvsuh. Salah seorang mvsuhnya adalah seorang pembesar yang bernama Lapu-Lapu.

Tatkala tiba di Filipina pada tahun 1521, Magellan secara langsung bertembung dengan persetervan yang berlangsung dalam kalangan para pemerintah tempatan. Magellan berupaya menjalinkan persekutuan dengan sebahagian daripada mereka. Salah seorang pembesar paling terkemuka pada waktu itu adalah Rajah Humabon, pemerintah Cebu.

Berhampiran dengan Pulau Cebu pula terletak Pulau Mactan yang menjadi kampung halaman bagi dua orang pembesar yang saling berseteru, iaitu Zula dan Lapu-Lapu. Zula memilih untuk tunduk kepada Sepanyol dan akur untuk membayar ufti. Sikap yang berbeza ditunjukkan oleh Lapu-Lapu yang enggan tunduk kepada Sepanyol mahupun Rajah Humabon.

Sikap pen3ntangan Lapu-Lapu ini memustahilkan Zula untuk membayar ufti kepada Magellan. Lantaran itu, Zula pun meminta bantuan Sepanyol agar menew4skan seterunya itu. Hal ini membawa kepada berlakunya Pertempvran Mactan di mana pihak Sepanyol dikal4hkan oleh Lapu-Lapu dan para pahlawannya. Magellan sendiri kehilangan ny4w4 dalam pert3mpuran tersebut.

Sebagai seorang figura sejarah, tidak banyak maklumat yang diketahui perihal Lapu-Lapu memandangkan satu-satunya sumber bertulis yang memerincikan tentang beliau adalah jurnal Antonio Pigafetta, seorang pengembara dan ilmuwan dari Venetia yang menemani Magellan dalam perlayarannya ke Filipina.

Menerusi jurnal Pigafetta inilah kita dapat mengetahui tentang Lapu-Lapu dan perseteruannya dengan Zula, serta maklumat berkenaan Pertempvran Mactan, kek4lahan Sepanyol dan kem4tian Magellan. Walaupun tiada sumber bertulis yang diketahui daripada pihak Filipina, terdapat beberapa buah kisah rakyat yang menceritakan perihal Lapu-Lapu.

Menurut tradisi tempatan, kisah Lapu-Lapu boleh dibahagikan kepada dua. Bahagian pertama melibatkan kisah Lapu-Lapu dan Datu Mangal, seorang pembesar di Pulau Mactan yang disebutkan oleh ramai pihak sebagai bapa, pakcik ataupun kawan dan orang kanan Lapu-Lapu.

Dalam kisah rakyat tersebut, Datu Mangal dikatakan memiliki kuasa luar biasa dan tangkal ajaib. Dalam suatu keadaan, Datu Mangal meminjamkan tangkalnya itu kepada rakannya yang bernama Capitan Silyo. Capitan Silyo berjanji untuk memulangkannya sesudah selesai menggunakannya.

Namun begitu, beliau melanggar janji. Lantaran itu, Datu Mangal pun mengenakan sumpah ke atas Capitan Silyo sehingga mengakibatkannya berubah menjadi batu. Sebelum berubah sepenuhnya, Capitan Silyo sempat mengenakan sumpahan timbal balik ke atas Datu Mangal sekaligus mengakibatkannya turut berubah menjadi batu.

Ketika sedang mengalami perubahan secara bertahap, Datu Mangal sempat mendapat ilham tentang ketibaan tentera Sepanyol. Lantas, beliau segera memanggil Lapu-Lapu dan memaklumkan kepadanya tentang anc4man bahaya yang bakal tiba itu. Beliau turut menggesa agar Lapu-Lapu mem3rangi tentera Sepanyol apabila mereka tiba, selain beberapa arahan lain lagi.

Bahagian kedua kisah ini pula memerincikan tentang Pertempvran Mactan. Dalam beberapa buah versi penceritaan, diperihalkan bahawa Lapu-Lapu dan para pahlawannya men3waskan pasukan tentera Sepanyol dengan Magellan sendiri terbvnuh di tangan Lapu-Lapu.

Dalam versi lain yang lebih terperinci pula, dihikayatkan bahawa pelbagai makhluk atau raksasa laut turut meny3rang kaki pasukan tentera Sepanyol semasa mereka sedang mengharungi lautan cetek. Hal ini mengakibatkan mereka terdedah kepada s3rangan Lapu-Lapu dan para pahlawannya. Lantaran itu, mereka dengan mudah dapat ditew4skan dan kisah pun berakhir sedemikian.

Penceritaan Pigafetta berkenaan Pertempvran Mactan turut menyebutkan bahawa pasukan tentera Sepanyol perlu mengharungi lautan cetek memandangkan kapal-kapal mereka tidak dapat berlabuh di pantai lantaran terdapat batu-batu yang menghalang. Pigafetta juga memberikan beberapa maklumat tambahan perihal pertempvran.

Menurut beliau, senjata jarak jauh Eropah dikatakan tidak berkesan terhadap pahlawan-pahlawan tempatan.

Malahan, Lapu-Lapu pula meny3rang bersama 1500 orang pahlawan sementara pasukan tentera Sepanyol hanya terdiri dari seramai 60 orang lelaki yang mana 49 orang sahaja terlibat dalam pertempvran manakala baki yang lain bertahan di belakang bagi melindungi kapal.

Walau bagaimana sekalipun Pertempvran Mactan berlangsung mengikut sejarah sebenar, Lapu-Lapu tetap dikenang sebagai seorang pahlawan yang menentang dan men3waskan pasukan tentera Sepanyol yang mencer0boh tanah airnya.

Memandangkan kekalahan Sepanyol ini dilihat sebagai satu peristiwa signifikan, maka selayaknya Lapu-Lapu dihormati sebagai wira tempatan dan seterusnya, wira kebangsaan. Pada hari ini, beliau masih dianggap sebagai figura sejarah yang utama di Filipina.

Sejarahnya terus diperingati menerusi dua buah filem yang mengisahkan tentang dirinya di samping sebuah patung gangsa gergasi yang berdiri megah di Pulau Mactan.

TERJEMAHAN:
Wu Mingren. (20 Mac 2015). Chief Lapu-Lapu – Warrior and Hero of the Philippines. Ancient Origins.
https://www.ancient-origins.net/history-famous-people/chief-lapu-lapu-warrior-and-hero-philippines-002800


Kebuluran China: Kebuluran Paling Besar Dalam Sejarah

Masa bergulir, abad bergilir. Dalam gulirannya, takkan tertinggal momen getir. Misalnya, kebu.luran yang mematikan. Momen begini hadir rentetan tanaman gagal, bencana fa.tal, dan dasar yang bebal.

Dalam dua dekad mutakhir saja, ada lima contoh kri.sis makanan yang membimbangkan. Ini melibatkan Niger (2005-2006; 3.3 juta rakyat terkesan), Somalia (2010-2012; 4.6% rakyat terkor.ban), Sahel (2012; 18.7 juta terkesan), Sudan (2017; 40% rakyat dalam kecemasan), dan Yaman (2017; 6.8 juta bergantung penuh pada makanan dari Program Makanan Dunia).

Sejak zaman-berzaman, kri.sis makanan memang menelan angka kor.ban yang bukan sembarangan. Tahun 1315-1317, kebanyakan pekan dan bandar di Eropah kehilangan sepersepuluh populasi. Kebu.luran Kentang Ireland 1845-51 pula mengor.bankan sejuta manusia dan memaksa 2.5 juta yang lain berpindah (Dorney, 2016). Begitu juga Kebu.luran Ethiopia 1888-1892 dan Holodomor 1932-1933 (Ukraine) yang masing-masing mera.gut sepertiga dan 3.9 juta populasi.

Kesemua angka ini bagaimana pun kerdil bila dibandingkan dengan kebu.luran paling besar dalam sejarah, iaitu Kebu.luran Besar China 1959-1961 yang mengor.bankan sekurang-kurangnya 36 juta manusia.

Angka ini bersamaan seperenam dari jumlah kor.ban maksimum Ma.ut Hitam 1347-1352 (yang menelan 75-200 juta nyawa) dan sembilan ganda lebih mema.tikan berbanding COVID-19 (setakat ini mera.gut 4.46 juta warga dunia).

Kebu.luran ini lahir sebagai kesan sampingan dari pelaksanaan dasar Great Leap Forward yang bertujuan mengubah China dari sebuah negara pertanian kepada negara perindustrian. Lantaran tidak mahu menjejaskan perjalanan dasar tersebut, rejim komunis hanya melaporkan insiden kebu.luran itu sebagai Tiga Tahun Bencana Alam.

Pemanggilan sebegitu tidaklah sepenuhnya menyeleweng. Memang penyebab lain kebu.luran adalah ben.cana alam, khususnya banjir dari limpahan Sungai Kuning pada tahun 1959. Kejadian itu sahaja menjejaskan lebih 40 juta hektar tanah pertanian. Ini kemudian disusuli oleh kemarau panjang yang menyusutkan hasil pertanian di Shaanxi dan Hubei sebanyak 25-50%.

Namun, ben.cana alam bukanlah dalang sebenar. Memetik Liu Shaoqi yang ketika itu menjawat kedudukan sebagai Naib Presiden PRC (Republik Rakyat China), hanya 30% dari punca kebu.luran datang dari ben.cana alam (tianzai) manakala selebihnya datang dari silap manusia itu sendiri (renhua).

Kesilapan tersebut boleh dirangkumkan kepada empat perkara; iaitu pengagihan makanan yang tidak efisien, kempen pengha.pusan empat haiwan perosak, laporan hasil tanaman yang tidak konsisten, dan peralihan jutaan petani ke sektor pembuatan.

Semenjak tahun 1953, menerusi peralihan dari dasar pertanian persendirian kepada pertanian kawalan-negara (state-controlled), para petani diperintahkan untuk menjual hasil tanaman kepada kerajaan di bawah harga pasaran.

Ia kemudian diagih mengikut pelan kerajaan, tidak lagi bebas seperti biasa. Sebahagian diedarkan semula kepada petani. Namun, kebanyakan hasil tanaman sama ada diedarkan ke bandar-bandar besar, dihantar ke pasaran eksport, atau diagih sebagai bantuan antarabangsa.

Ini dilakukan walaupun hasil pertanian sedang mengalami penyusutan. Pada dua tahun awal kebu.luran, kadar penyusutan adalah sebanyak 15-29%. Sepanjang tempoh yang sama, kira-kira tujuh juta tan hasil tanaman diedarkan ke pasaran luar negara. Sedangkan dengan jumlah bekalan yang sama, seramai 16 juta nyawa dapat diselamatkan. Yakni, satu pertiga dari jumlah kor.ban kebuluran.

Justeru, Kebu.luran Besar China dilihat sebagai tra.gedi akibat tangan manusia dan bukannya ben.cana alam. Mang.sanya bukan manusia semata-mata, tetapi haiwan juga. Dianggarkan, lebih 1 billion ekor burung pipit, 1.5 billion ekor tikus, 100 juta kilogram lalat, dan 11 juta kilogram nyamuk diha.puskan menerusi Kempen Pembasmian Empat Haiwan Perosak yang dijalankan selama empat tahun oleh Mao Zedong. Kerana kempen yang sama juga, lebah hampir tak wujud di China. (Hafiz, 2019).

Ini menjadikan Kebu.luran Besar China sebagai salah satu tra.gedi paling ma.ut pada kurun ke-20. Angka kema.tiannya setanding dengan Selesema Sepanyol (20-50 juta ma.ut), Pe.rang Dunia Pertama (20 juta ma.ut), dan Pe.rang Dunia Kedua (75 juta ma.ut).

Namun, di sebalik itu semua terselit sebuah kisah yang sesuai diingat bagi memberi semangat Kisah ini tentang seorang wira rakyat. Namanya serba singkat: Huang Dafa. Beliau lahir pada 1938 dan membesar di Kampung Tuanjie (Zaowangba), kampung terpencil bandar Zunyi, Guizhou.

Sama seperti di mana-mana wilayah China yang lain, tahun 1959 merupakan tahun mencabar buat Kampung Tuanjie. Hujan enggan turun sepanjang tahun. Terik panas pula terlalu sudi munculkan diri. Sampaikan, semua sumber air di Tuanjie habis kecuali satu perigi. Satu perigi memang tidak cukup. Baik untuk kegunaan harian, apatahlagi untuk mengairi tanaman. Penduduk Tuanjie memang bergantung hidup sepenuhnya pada jagung selepas terpaksa meninggalkan tanaman padi akibat kekurangan air.

Keadaan yang serba tidak menjamin ini mendorong ramai berpindah. Mana yang kekal, meneruskan hidup dengan cekal: berkongsi bekalan air dan mencatu bekalan makanan.

Tiga tahun kemudian, Tuanjie dapat ketua kampung baru. Siapa lagi kalau bukan Dafa. Ketika itu, usianya baru 28 tahun. Masih jagung. Tapi, semangatnya tengah naik hangat. Macam bertih jagung. Ini kerana pada 1960, China keluarkan satu berita: terusan sepanjang 71 km bakal dibina di Henan, wilayah pertanian yang baru sahaja terjejas akibat limpahan Sungai Kuning.

Berita itu sampai ke telinga Dafa dan ia memberikannya idea untuk lakukan hal sama. Sungai paling dekat dengan Tuanjie cuma berjarak 10 km. Kalau gembleng tenaga, mesti dapat jayakannya. Maka, Dafa pun kongsikan hasratnya itu kepada penduduk kampung. Macam biasa, ada yang membantah (sebab mustahil) dan ada pula yang sudi membantu.

Bersama dengan sekumpulan sukarelawan, Dafa pun memulakan kerja-kerja penggalian. Tapi, sepuluh tahun menggali, hanya seratus meter sahaja yang tergali. Pertama, sebab rupa bumi yang sukar (perlu takik lereng gunung). Kedua, Dafa dan pasukannya hanya redah tanpa kaedah.

Jadi, Dafa pun tangguhkan projeknya buat sementara waktu untuk luangkan selama tiga tahun bagi mendalami ilmu kejuruteraan di Fengxiang. Setelah selesai, Dafa kembali. Tapi, lantaran tiada bantuan kerajaan dan hanya bekerja bersama sekumpulan kecil sukarelawan, maka hasilnya tetap perlahan.

Hanya pada tahun 1992, setelah pembinaan mula menampakkan hasil ketara, barulah permohonan yang dibuat pada Datuk Bandar Zunyi dua tahun lepas diluluskan. Sebanyak 60,000 yuan dan 190,000 kg jagung disumbangkan. Seorang pakar pembinaan turut dihantar. Dengan adanya bantuan kerajaan, penduduk tempatan tidak lagi enggan untuk berikan bantuan – baik bantuan fizikal mahupun fiskal (untuk beli bahan pele.dak, tukul, dan bahan bancuhan simen).

Semenjak itu, proses pembinaan semakin pantas. Sebahagian pekerja malah berada seharian di tempat penggalian, termasuklah Huang Dafa. Sampaikan ketika anak dan cucu perempuannya meni.nggal dunia, Dafa tidak sempat berada di sisi mereka lantaran sibuk memantau kerja-kerja di lereng gunung yang merenyahkan – perlu uji setiap batu tempat bergayut dan perlu meneliti batu mana yang hendak dile.tupkan.

Kesemua jerih-perih Huang Dafa selama 30 tahun bagaimana pun terbayar juga pada Ogos 1994 apabila terusan sepanjang 7.2 km bersama saliran tambahan sekitar 2.2 km panjang siap dikerjakan. Ia tidak hanya memberi manfaat kepada penduduk kampungnya tetapi juga tiga buah kampung lain. Penghasilan padi jadi meningkat dari 25,000 kg setahun kepada 400,00 kg setahun.

Walaupun perubahan tersebut tidaklah mengeluarkan penduduk Tuanjie dari jurang kemiskinan, setidak-tidaknya ia memberikan mereka jaminan makanan setelah mengharungi bencana kebuluran yang amat mema.tikan sambil Huang Dafa sendiri menjadi bukti hidup bagaimana bila pemimpin masyarakat bulat tekad dalam berkhidmat, pimpinan di bawahnya dapat selamat.

RUJUKAN

Kucha, Glenn & Llewellyn, Jennifer. (2019). The Great Chinese Famine. Alpha History.

Sohail, Umer. (2017). Meet This Chinese Man Who Spent 36 Years Digging A 10 KM Long Canal Through Three Mountains. Wonderful Engineering.

Tapalaga, Andrei. (2021). The Man Who Dug 36 Years for Water. History of Yesterday.

Tse, Katherine. (2017). A Man, a Plan, a Canal in China. Sixth Tone.


Rampasan Kuasa Zaman Kesultanan Melaka

Kesultanan Melayu Melaka merupakan sebuah kerajaan yang terlalu banyak peristiwa yang boleh dijadikan iktibar dan pengajaran dalam kehidupan kita hari ini.

Hal ini kerana kerajaan Melayu tersebut merupakan acuan kepada semua kerajaan-kerajaan Melayu yang terletak di Semenanjung Malaysia pada hari ini. Empayar maritim ini pernah mewarnai Kepulauan Melayu ini dengan kecekapan dan kehebatan mereka menguruskan perdagangan dan memperluaskan kuasa ke seluruh Semenanjung Tanah Melayu dan Sumatra Timur.

Salah satu daripada episod peristiwa yang sukar dilupakan dalam sejarah Kerajaan Kesultanan Melayu Melaka ini ialah r4mpasan kuasa oleh Raja Kassim terhadap adindanya, Raja Ibrahim yang dilantik menjadi Sultan dengan gelaran Sultan Abu Syahid di atas pengaruh Raja Rokan.

Raja Rokan merupakan negara naungan (vassal) Melaka. Semasa kemangkatan Sultan Muhammad pada Tahun 1444 M, Raja Kassim yang merupakan anakanda Sultan Muhammad dengan anak Bendahara disisihkan daripada menjadi Sultan kerana beliau bukanlah Putera Mahkota. Ibunya bukanlah permaisuri Sultan.

Sebaliknya, Raja Ibrahim yang masih muda ditabalkan menjadi Sultan dengan gelaran Sultan Abu Syahid. Hal ini kerana ibunya ialah permaisuri yang sah iaitu adik kepada Raja Rokan (Rekan). Ketika itu, pengaruh keluarga Bendahara (nasab yang berkait dengan Mani Purindan) semakin berkurang.

Raja Rokan semakin berkuasa dalam Melaka dan baginda lah yang mentadbir negeri. Pentadbirannya tidak disenangi oleh ramai pembesar kerana kurang cekap dalam pentadbiran dan menukarkan ramai pembesar negeri dengan kaum kerabat mereka dari Rokan.

Keadaan ini tidak disenangi oleh ramai pembesar negara. Apatah lagi apabila Raja Kassim dibuang ke kampung nelayan dan terpaksa menjadi nelayan biasa untuk menyara hidup.

Tidak lama kemudian, datanglah kapal dagang daripada negara Timur Tengah. Ditakdirkan, di dalam kapal tersebut, terdapat seorang Maulana yang bijaksana bernama Maulana Jalaluddin. Maulana ini telah terjumpa dengan nelayan yang menjual ikan kepadanya.

Lalu, Maulana mengenali anak muda tersebut ialah anak raja besar dalam negeri ini (Melaka). Beliau tahu bahawa nelayan tersebut akan menjadi Raja Melaka jika dia berusaha untuk mendapatkan tempatnya.

Maulana pun menasihatkan Raja Kassim untuk mencari pengaruhnya dalam kalangan pembesar dan mereka akan membantu r4mpasan kuasa. Sebagai balasannya, Maulana mahu memperisterikan isteri Raja Rokan. Orang-orang Maulana pun turun dari kapal dengan pers3njataan yang lengkap.

Sementara itu, para pembesar bermesyuarat dan mengadukan hal itu kepada Bendahara Seri Wak Raja. Maka, Bendahara menjawab dengan hanya berserah sahaja kepada takdir kerana Raja Rokan mengawal semua pergerakan baginda Sultan Abu Syahid.

Namun begitu, Seri Nara Aldiraja sentiasa memikirkan bagaimana untuk melucutkan kuasa Raja Rokan tersebut. Beliau juga sering memanggil Raja Kassim ke rumahnya dan menjamunya kerana Raja Kasim merupakan sepupunya.

Raja Kassim yang mendapat suntikan moral daripada Maulana Jalaluddin pergi ke rumah Seri Nara Aldiraja dan mengajaknya untuk membuat r4mpasan kuasa. Setelah Seri Nara Aldiraja bersetuju, Raja Kassim menaiki gajah yang bernama Juru Demang dengan Seri Nara Aldiraja memandu gajah tersebut.

Seri Nara Aldiraja kemudiannya mencadangkan kepada Raja Kassim untuk pergi mengajak Bendahara untuk mer4mpas kuasa. Maka, setelah sampai ke kediaman Bendahara Seri Wak Raja, Seri Nara Aldiraja menyuruh hulubalang bendahara memaklumkan bahawa Duli Yang Dipertuan mencemar duli ke kediamannya.

Kelam-kabut Bendahara keluar daripada kediamannya apabila hulubalang memberitahu Duli Yang Dipertuan hadir di perkarangan kediamannya, sehinggakan tidak sempat memakai destar dan tidak sempat mencapai keris. Huru-hara seketika bendahara dibuatnya.

Seri Nara Aldiraja menderumkan gajahnya. Beliau turut memberitahu Bendahara bahawa Duli Yang Dipertuan titahkan bendahara menaiki gajah tersebut.

Setelah Bendahara menaiki gajah tersebut, beliau hairan melihat banyak sangat senjata dan lebih memeranjatkannya, Duli Yang Dipertuan yang dimaksudkan oleh Seri Nara Aldiraja ialah Raja Kassim, bukan Baginda Sultan Abu Syahid.

“Apa bicara tuan hamba bahawa Raja Kassim ingin membvnuh Raja Rekan?” soal Seri Nara Aldiraja kepada Bendahara Seri Wak Raja.

“Sukalah hamba, kerana Raja Kassim pun tuan kepada hamba. Selamanya diikut hamba, hendak mengerjakan Raja Rekan itu,” balas Bendahara berbasa-basi. Raja Kassim berasa girang dengan hujah bendahara.

Maka, Raja Kassim dan gajahnya melanggar ke tembok istana sehinggakan seluruh istana menjadi gempar. Segala hulubalang, orang-orang besar dan orang-orang kaya dengan segera mencari Bendahara untuk mengadukan hal itu.

Namun, bendahara tiada di pejabatnya, malahan bendahara ada bersama Raja Kassim. Ramai pembesar istana yang menuduh Raja Kassim yang empunya angkara kvdeta itu digerakkan.

Setelah melihat keadaan yang memihak kepada Raja Kassim dan ramai juga pembesar yang menyukai baginda, mereka bertukar arah dengan menyokong Raja Kassim.

Orang-orang yang setia dengan Baginda Sultan Abu Syahid telah dikalahkan. Namun baginda sultan kekal bersama dengan Raja Rekan yang mengawalnya.

Maka, Raja Kassim mengarahkan agar Sultan Abu Syahid dirampas dari tangan Raja Rekan kerana takut baginda sultan akan dibvnuh pula. Baginda juga bertitah untuk tidak meny3rang Raja Rekan kerana bimbang hal yang sama.

Walaubagaimanapun, arahan terlambat dikeluarkan. P4hlawan-p4hlawan yang bersama dengan Raja Kassim telahpun meny3rang Raja Rekan sehingga Raja Rekan terluka.

Lalu, Raja Rekan yang dilukai itu bertindak nekad dengan menik4m Sultan Abu Syahid dan m4ngkatlah sultan di situ juga.

Raja Kassim ditabalkan menjadi Sultan Melaka yang baharu dengan gelaran Sultan Muzaffar Syah. Maulana Jalaluddin pula menerima seorang dayang istana yang dikatakan bahawa dayang itu ialah balu Raja Rekan. Maka, Maulana pun pulang ke negaranya.

Peristiwa kvdeta ini adalah peristiwa bersejarah dalam Kesultanan Melayu Melaka kerana inilah peristiwa pertama dan terakhir r4mpasan kuasa berlaku dalam kerajaan ini.

Rujukan Utama:

Sejarah Melayu Edisi Raja Bongsu (MS. Raffles No. 18), disusun oleh Cheah Boon Kheng, ditransliterasikan kepada Tulisan Rumi oleh Abdul Rahman Haji Ismail (2009), MBRAS, Selangor D.E.


Sejarah Bunga Api – Penemuan Tidak Sengaja Ketika Mencari Ramuan Hidup Abadi

Dalam sejarah tamadun China, pencarian maulhayat (elixir of life) menjadi satu agenda utama bagi kebanyakan maharaja mereka. Namun bak kata pepatah dalam kitab strategi Wuzi, “Siapa yang mengejar kehidupan akan m.at.i dan siapa yang mengejar kem.at.ian akan hidup.”

Semenjak era Dinasti Qin hinggalah ke era Dinasti Qing, terdapat sekurang-kurangnya lima belas orang maharaja China yang meni.ng.gal dunia akibat obses terhadap maulhayat. Antara m.ang.sanya ialah Maharaja Qin Shi Huang, Maharaja Taizong (maharaja kedua Dinasti Tang), dan Maharaja Yongzheng (maharaja Ming yang membiayai perlayaran Cheng Ho).

Ketiga-tiga mereka meni.ng.gal dunia sebelum sempat menjejak usia 60 tahun (Qin Shi Huang pada umur 49 tahun, Taizong pada umur 51 tahun, dan Yongzheng pada umur 57 tahun). Semuanya gara-gara menelan ramuan yang disangka sebagai maulhayat (elixir of life).

Bagaimana pun pada zaman Dinasti Tang (618-907 M), tepatnya sekitar tahun 900 Masehi, pencarian maulhayat menitipkan satu kisah berbeza.

Ketika ahli-ahli alkimia istana sedang mencuba beberapa resepi, ada dalam kalangan mereka yang mencampurkan potassium nitrat, arang dan sulfur sekali gus tanpa sengaja menghasilkan ubat b.edi.l terawal.

Bahan tersebut kemudian dimasukkan ke dalam batang buluh lalu dib.aka.r sehingga mengeluarkan l.etu.pan kuat. Percikannya, menghasilkan bentuk bunga api pertama di dunia.

Inovasi ini dikembangkan lagi sepanjang zaman Dinasti Song (960-1279 M). Penggunaan batang buluh digantikan dengan tiub kertas. Kefungsian fius juga ditambah, membuatkannya lebih berkesan jika dib.edi.l bersama anak panah – sama ada disasarkan pada m.usu.h, dilepaskan ke udara untuk tujuan pertunjukan, atau dib.edi.l bagi mengh.ala.u makhluk-makhluk halus.

Melalui interaksi dengan Dinasti Abbasiyah, baik menerusi pep.era.ngan mahupun perdagangan, inovasi tersebut kemudiannya dibawa masuk ke Timur Tengah dan seterusnya sampai ke pengetahuan orang Eropah yang ketika itu hadir di rantau tersebut sebagai T.ente.ra Salib.

Perpindahan inovasi sebegini semakin rancak sewaktu China diperintah oleh Dinasti Yuan (1271-1368 M), memandangkan dinasti itu menghidupkan kembali kefungsian Laluan Sutera – laluan yang memicu hubungan antara Venice dan Khanbaliq (Beijing) menerusi pengembara tersohornya, Marco Polo.

Semenjak itu, kegunaan bahan pel.eda.k semakin dipelbagaikan sehinggalah terciptanya meriam dan senapang lantak. Dalam erti kata lain, penciptaan bunga api berlaku seiring dengan penciptaan s.enja.ta api.

Walaupun inovasi bunga api berasal dari China, bentuknya seperti yang kita kenali hari ini datangnya dari Itali.

Pada Zaman Renaisans, banyak sekolah piroteknik ditubuhkan. Di sekolah sebegini, murid-muridnya diajarkan cara mengendalikan bahan l.etu.pan, cara menghasilkan bentuk le.t.upan yang pelbagai, dan seumpamanya. Bunga api, adalah salah satu subjek yang dikaji.

Menerusi eksperimen-eksperimen yang dilakukan di sini, lahirlah bunga api yang mempunyai pelbagai warna hasil dari penggunaan beberapa bahan; strontium untuk warna merah, barium untuk warna hijau, tembaga untuk warna biru, dan sodium untuk warna kuning. Bahan-bahan tersebut tidak terlalu berbeza dengan apa yang digunakan pada hari ini.

Semenjak ratusan tahun yang lalu, bunga api sentiasa disinonimkan dengan keraian – dengan catatan-catatan yang jelas banyak direkodkan di Eropah.

Misalnya di Great Britain, majlis perkahwinan Henry VIII pada tahun 1486 menyaksikan pertunjukan bunga api pertama di sana. Manakala di Russia, bunga api mewarnai hari kelahiran putera kepada Peter the Great (1682-1725) selama lima jam tanpa henti. Begitu juga halnya semasa King George II menandatangani perjanjian yang menamatkan Perang Pewarisan Takhta Austria (1740-1748), ia turut diiringi pertunjukan bunga api.

Pertunjukan bunga api juga dijadikan sebagai acara gilang-gemilang dalam sambutan Hari Kemerdekaan Amerika Syarikat (setiap 4 Julai) sejak 1777, selepas ia kali pertama kali dibawa ke benua itu oleh Captain John Smith sekitar 1608.

Pada tahun lepas sahaja, walaupun dilanda p.and.emi.k, negara terbabit memperuntukkan sebanyak 357.88 juta dollar (RM 1.49 billion) bagi mengimport bunga api dari negara China (tidak termasuk dari negara lain) sebagai persiapan untuk menyambut hari ulang tahun kemerdekaan.

Angka tersebut tidak jauh berbeza dengan peruntukan pada dua tahun sebelumnya, iaitu sebanyak 360 juta dollar. Itu cerita di negara Uncle Sam.

Hakikatnya, bunga api mewarnai sambutan-sambutan di seluruh dunia baik ia hari kemerdekaan, tahun baru, ataupun perayaan-perayaan tertentu seperti Diwali dan Malam Guy Fawkes.

RUJUKAN

Bradford, Alina. (30 August 2018). History of Fireworks. Live Science.

McIntyre, A. Douglas. (2 July 2019). Fireworks sales to top $1.3 billion in 2019. USA Today.

Thompson, Helen. (4 July 2014). 14 Fun Facts About Fireworks. Smithsonian Mag.

Wendorf, Marcia. (4 July 2019). The History of Fireworks: From Ancient China to Today. Interesting Engineering.

Werrett, Simon. (1 January 2015). A History of Fireworks From East to West. Ancient Origins


Perang Gereja Vs Kucing Hitam

Kucing. Siapa yang
tidak menggemari kecomelan keletahnya? Tambah pula dengan bulunya yang gebu dan
ngiauannya yang menyejuk hati. Tidak hairanlah jika haiwan ini mengungguli
sebagai haiwan peliharaan paling disukai manusia. Di Amerika Syarikat sahaja,
sebanyak 94.2 juta kucing dijadikan sebagai haiwan peliharaan, meninggalkan
jumlah anjing peliharaan yang hanya mencecah 89.7 juta (Statista).

Sejak sekian lama,
kucing menduduki tempat yang istimewa dalam hati manusia. Dalam kepercayaan
Mesir Purba misalnya, kucing dikaitkan dengan personafikasi Dewi Bastet, dewi
bulan dan kesuburan. Begitu tingginya martabat kucing dalam kalangan mereka
hinggakan semasa Parsi menghantar bala tentera yang menghiasi perisai dengan
imej-imej kucing, tentera-tentera Mesir enggan membalas serangan sekaligus
mengakibatkan tumbangnya Pelusium pada tahun 525SM.

Namun kira-kira 17 kurun kemudian, sikap yang sama sekali berbalikan dipamerkan terhadap kucing-kucing di Eropah. Segalanya bermula pada abad ke-13, apabila Pope Gregory IX menyebarkan fahaman bahawa kucing merupakan jelmaan syaitan. Gregory hidup pada tahun 1145 hingga 1241 Masehi. Nama kelahirannya adalah Ugolino di Conti dan mengambil nama Gregory semasa menjadi paus selama 14 tahun, bermula dari tanggal 19 Mac 1227, ketika berusia 80 tahun. Walaupun Gregory IX merupakan watak penting dalam penulisan artikel yang membicarakan tentang perseteruan antara gereja dan kucing hitam ini, pada hakikatnya polemik tersebut (perseteruannya terhadap kucing) hanyalah cebisan kecil dari lembaran hayatnya.

Jika disebut nama Gregory IX, antara perkara yang paling diingati adalah penggubalan Decretales dan Papal Inquisition. Kedua-dua perkara tersebut sangat signifikan dalam dunia gereja di zaman pertengahan. Menerusi Decretales misalnya, undang-undang gereja Katolik mengalami rombakan dan penyusunan semula.

Manakala Papal Inquisition pula berhasil mempergiat kehakiman ke atas orang-orang yang menyeleweng dari ajaran gereja. Walau bagaimanapun, kedua-dua legasi Gregory IX itu tidaklah terkait secara langsung dengan peristiwa pemb*nuhan kucing secara besar-besaran yang berlaku pada waktu itu.

Kefungsian bagi perkara tersebut dimainkan oleh satu lagi legasi Gregory IX, iaitu dokumen Vox Rama (Voice in Rama) yang dinamakan bersempena kota Ramah. Vox Rama dikeluarkan pada tanggal 13 Jun 1233 dan diserahkan kepada Raja Henry di Jerman. Dokumen ini ditulis sebagai respon terhadap laporan (atau dakwaan) yang diberikan oleh Conrad of Marburg berkenaan kultus penyembahan syaitan yang berleluasa di wilayah utara Jerman.

Gregory IX turut mengarahkan agar ketua-ketua bishop di Mainz dan Hildesheim menghulurkan bantuan kepada Conrad dalam usaha mencantas kultus-kultus sedemikian. Menurut Conrad, kultus pemujaan syaitan itu melibatkan kucing secara langsung. Laporannya itu turut diperincikan di dalam Vox Rama.

Sebelum menyelak perincian tersebut, elok kiranya kita mengenali serba-sedikit sosok tubuh yang bernama Conrad ini untuk mendapatkan gambaran secara ringkas tentang suasana gereja di zaman itu. Conrad merupakan seorang paderi dan juga bangsawan Jerman. Kebanyakan kerjanya bersama gereja melibatkan penundukkan kumpulan-kumpulan penyeleweng.

Antara yang paling terkemuka adalah kumpulan Cathars yang ditanganinya dengan aktif semasa berlangsungnya Albigensian Crusade (atau Cathar Crusade – 1209-1229), iaitu kempen ketenteraan yang dimulakan oleh Pope Innocent III dalam rangka menghapuskan kumpulan-kumpulan penyeleweng Cathars di selatan Perancis.

Conrad merupakan
antara figura yang menonjol dalam kempen tersebut, memandangkan kaedah yang
digunakannya dalam menangani kumpulan penyeleweng agak keras. Disebutkan bahawa
mereka-mereka yang tertuduh menyeleweng hanya memiliki dua pilihan sahaja jika
berhadapan dengan Conrad – mengaku bersalah (walaupun sebenarnya tidak) lalu
hidup dengan penuh rasa malu atau mati dengan dib4k4r hidup-hidup.

Berikutan
keberkesanan kaedah tersebut dalam menundukkan kumpulan-kumpulan penyeleweng
(atau ahli sihir), Conrad dilantik oleh Pope Gregory IX sebagai Grand
Inquisitor pada 11 Oktober 1231. Menerusi lantikan tersebut, Conrad
diserahkan autoriti penuh dalam tugasnya itu. Menerusi salah sebuah tugas
penyiasatannya itulah makanya lahir Vox Rama, di mana Conrad menyiasat
sebuah upacara pemujaan syaitan.

Sebagaimana yang diperincikan oleh Vox Rama, upacara tersebut melibatkan kemasukan ahli-ahli baru ke dalam kumpulan ahli sihir (atau kultus pemuja syaitan). Upacara tersebut bermula dengan alu-aluan daripada seekor katak atau kodok yang saiznya luar biasa. Ahli-ahli baru itu dituntut supaya mengucup punggung katak berkenaan.

Kemudian, seorang lelaki yang wajahnya pucat lesi dan tubuhnya pula kurus-kering tampil ke hadapan. Lelaki itu ditugaskan untuk ‘menyedut saki-baki kepercayaan ahli-ahli baru itu terhadap ajaran gereja Katolik’. Setelah itu, ahli-ahli baru itu dijamu bersama ahli-ahli yang lain.

Lalu, masing-masing memberi sembah hormat kepada seekor kucing hitam yang muncul dari sebuah patung yang diletakkan di sana. Sekali lagi, kesemua ahli diminta untuk mengucup punggung kucing berkenaan. Sesudah itu, sebuah pesta s*ks liar pula mengambil tempat dalam suasana yang agak gelap.

Beberapa tempoh masa berlalu dan kemudian, lilin dinyalakan dan di hujung suatu sudut yang gelap, muncul kelibat seorang lelaki. Menurut ahli-ahli kultus berkenaan, lelaki tersebut adalah Lucifer. Bahagian atas tubuhnya hingga ke pinggang dikatakan bersinar bak matahari (konon kerana ia adalah bekas malaikat) manakala bahagian bawah badannya pula dipenuhi dengan bulu bak kucing.

Upacara
sebeginilah yang dilaporkan oleh Conrad kepada Pope Gregory IX. Lantas, Vox
Rama pun dikeluarkan dan kepala-kepala kucing pun diburu. Semenjak itu,
naratif umum terhadap ahli sihir semakin memburuk dan kucing pula dianggap
sebagai makhluk yang terkait  secara
langsung dengan unsur jahat dan unsur kesyaitanan.

Bahkan jika ditelusuri dari sudut mitologi, status yang diraih oleh kucing tidak hanya molek-molek sahaja – seperti personafikasi Dewi Bastet dalam kepercayaan Mesir Purba dan salah satu simbol bagi Dewi Kebebasan Rom, Liberta. Akan tetapi bagi masyarakat Yunani Purba, mereka turut berkongsi naratif buruk terhadap kucing, sama seperti Pope Gregory IX.

Menurut mereka, Galinthias iaitu wanita yang pernah mencampuri urusan Dewi Hera disumpah menjadi kucing lalu dipelihara oleh Dewi Hecate, dewi alam neraka. Naratif ini kelihatan sejajar dengan dakwaan yang dibuat oleh gereja Katolik terhadap kucing yang kononnya terkait secara langsung dengan unsur kesyaitanan.

Susulan daripada Vox Rama yang dikeluarkan oleh Pope Gregory IX, habis kucing terutama kucing hitam diburu secara berleluasa di hampir seluruh Eropah. Mereka dis*ksa dan dib*nuh dengan begitu kejam. Di Perancis, kucing-kucing yang dijumpai habis dikurung dan dib4k4r.

Begitu juga di Belgium di mana menjadi satu kebiasaan untuk kucing dic4mp4k dari menara loceng gereja sebelum dib4k4r. Bahkan, wujud satu festival khusus bagi kegiatan melont4r kucing di sana, dikenali sebagai Kattenstoet. Ratu Elizabeth I (1559) juga dicatatkan meraikan kemahkotaannya dengan memb4k4r patung yang dimuatkan dengan berdozen-dozen kucing.

Tiada siapa dapat mengemukakan
secara pasti jumlah kucing yang dib4n4h berikutan perkaitan-kesyaitanan yang
dibuat oleh Vox Rama. Namun apa yang pasti, pembunuhan besar-besaran
tersebut mengakibatkan pengurangan populasi kucing di Eropah secara mendadak. Betapa
teruknya keadaan tersebut hinggakan ada sejarahwan-sejarahwan yang berpendapat
bahawa tragedi itu merupakan salah satu faktor berlakunya Wabak Hitam yang
melanda Eropah seratus tahun kemudian (1346-1353), bencana yang meragut
sehingga 25 juta manusia. Kata mereka, jatuhnya populasi kucing mengakibatkan
peningkatan populasi tikus secara mendadak, sementara salah satu faktor
menularnya Wabak Hitam diperkirakan berpunca daripada tikus.

Benar atau
tidaknya dakwaan tersebut, belum dapat dipastikan. Namun, ia merupakan satu
pengajaran buat umat manusia agar tidak sewenang-wenangnya menzalimi hidupan
lain di muka bumi ini. Memetik kata-kata Emha Ainun Nadjib, seorang seniman
Indonesia, “Agama diajarkan kepada manusia agar ia memiliki pengetahuan dan
kesanggupan untuk menata hidup, menata diri dan alam, menata sejarah,
kebudayaan, politik.”

RUJUKAN

Anie Garau. (9
Januari 2017). The Vatican Really, Really Hates Cats. All That Interesting.
https://allthatsinteresting.com/pope-massacred-cats

Damon. (14
November 2016). That One Time the Pope Banned Cats and it Cause The Black
Plague. History Things.
https://historythings.com/one-time-pope-banned-cats-caused-black-plague/

Matthew Gaskill.
(2 April 2019). The Vicious Battle Between the Vatican and Cats. The Vintage
News.
https://www.thevintagenews.com/2019/04/02/the-vatican-and-cats/

Natasha Sheldon.
(n.d.). Thou Shalt not suffer a Cat to Live: Why Pope Gregory IX’s Vox in Rama
Implicate Cats in Devil Worship. History Collection.
https://historycollection.co/thou-shalt-not-suffer-a-cat-to-live-why-pope-gregory-ixs-vox-in-rama-implicated-cats-in-devil-worship/2/